
<סדר היום:>
<דיווח שר הבינוי והשיכון על המדיניות ותוכניות העבודה של המשרד וניצול תקציב שנת 2013>
נכחו:

<חברי הוועדה:> 
אבישי ברוורמן – היו"ר
רוברט אילטוב

קארין אלהרר

יצחק וקנין

מיכל רוזין

איציק שמולי

איילת שקד
ישראל אייכלר

אילן גילאון

זהבה גלאון

עליזה לביא

סתיו שפיר

פנינה תמנו-שטה
<מוזמנים:>
שר הבינוי והשיכון אורי אריאל 
	שלמה בן אליהו
	–
	מנכ"ל, משרד הבינוי והשיכון

	יעקב שנרב
	–
	משנה למנכ"ל, משרד הבינוי והשיכון

	רונן כהן
	–
	סמנכ"ל אכלוס, משרד הבינוי והשיכון

	אורי בר חיים
	–
	מנהל אגף בכיר נכסים וחברות, משרד הבינוי והשיכון

	נתנאל לפידות
	–
	מנהל תחום אסטרטגיה ופיתוח מדיניות, משרד הבינוי והשיכון

	יוסי שבת
	–
	מנהל אגף בכיר מימון ותקציבים, משרד הבינוי והשיכון

	אריאל לוין
	–
	אגף בכיר מימון ותקציבים, משרד הבינוי והשיכון

	נדב לחמן לזר
	–
	יועץ בכיר למנכ"ל, משרד הבינוי והשיכון

	נעמה הולצמן
	–
	עוזרת מנכ"ל, משרד הבינוי והשיכון

	חגי טולדנו
	–
	עוזר מנכ"ל, משרד הבינוי והשיכון

	יפעת וייס
	–
	ראש מטה, משרד הבינוי והשיכון

	שני כפיר
	–
	אסטרטגיה ופיתוח מדיניות, משרד הבינוי והשיכון

	נריה לאופר
	–
	מינהל לבנייה חדשה, משרד הבינוי והשיכון

	יניב מויאל
	–
	עוזר משנה למנכ"ל, מינהל לבנייה חדשה, משרד הבינוי והשיכון

	אריק בן שמעון
	–
	יועץ השר, משרד הבינוי והשיכון

	מעין נשר
	–
	רכזת שיכון, אגף התקציבים, משרד האוצר

	נועה עמירב-פטאל
	​​​–
	עו"ד, ייעוץ וחקיקה, משרד המשפטים

	חביב קצב
	–
	סמנכ"ל דיור, משרד העלייה והקליטה

	יובל פרנקל
	–
	מנכ"ל עמיגור, חברות משכנות

	יעקב קארו
	–
	ממונה נכסים, "חברת פרזות בע"מ", חברות משכנות

	הגר קאופמן - שרן
	–
	מנהלת מחלקת קשרי ממשל, חברת עמידר, חברות משכנות

	אפרים רימל
	–
	עוזר יושב-ראש, חברת עמידר, חברות משכנות

	שני אגמי כהן 
	–
	דוברת חברת עמידר, חברות משכנות

	רן מלמד
	–
	סמנכ"ל עמותת ידיד, ארגוני סיוע לדיירים

	עידן פינק-אבידני
	–
	פעילה למען דיור ציבורי, פורום ארצי לדיור ציבורי, ארגוני סיוע לדיירים

	דוד קשני
	–
	יושב-ראש עמותת קול בשכונות, הפורום לדיור ציבורי

	נחום גוטנטג
	–
	כלכלן, פורום משפטי למען ישראל

	משה בר
	–
	עמותת תנו יד לחרש ונכים למען נכים

	מוטי אלבז
	​–
	יושב-ראש השדולה למען רווחת הילד

	גיורא ואלה
	–
	יועץ לקידום מדיניות, שתי"ל

	דוד דהאן
	–
	המשמר החברתי

	תמיר אגמון
	–
	כלכלן פיקוח תקציבי, מרכז המחקר והמידע, הכנסת

	אליאב גיל
	–
	לוביסט, ברדוגו, מייצג את קרן שחף

	חניתה חפץ
	–
	לוביסטית, פוליסי, מייצגת את התאחדות הקבלנים בישראל


<רכזת בוועדה:>
דיקלה טקו
<רישום פרלמנטרי:>
טלי רם
<דיווח שר הבינוי והשיכון על המדיניות ותוכניות העבודה של המשרד וניצול תקציב שנת 2013>
<היו"ר אבישי ברוורמן:>
רבותי, כבוד השר, שר הבינוי והשיכון, או השיכון והבינוי, אורי אריאל, חברי הכנסת: איילת שקד, מיכל רוזין, כמובן חברת הכנסת זהבה גלאון, חבר הכנסת אילן גילאון, חבר הכנסת וקנין, נציגי הממשלה, נציגי הציבור. אנחנו התכנסנו כאן בפורום מצומצם, אבל כל ארגון, יש לו את הנציג, והתכנסנו הבוקר כדי לשמוע את הדיווח של שר הבינוי והשיכון על מדיניות ותוכניות העבודה של משרד השיכון והבינוי, וניצול תקציב המשרד לשנת 2013. ברוך הבא, חבר הכנסת שמולי.

אני מסתכל, אמרתי גם לשר אריאל, שהמטרה שלנו – אני זוכר עוד, גם הייתי יושב-ראש ועדת הכספים – היו מגיעים נגידים, שרים, היו יושבים שעה וחצי על מצגות, מקרו. אנחנו רוצים פה לקבל תמונה מאוד ברורה, נקודתית, אם צריך מצגת – מצגת קצרה, ולענות על השאלות, ולכן אני פותח. אני מסתכל על בעיית הדיור, מעבר להצלחה הפנומנלית ביהודה ושומרון, ואני רואה - - -

<שר הבינוי והשיכון אורי אריאל:>
האם מכובדי יכול להרחיב בזה דקה או שתיים?
<מיכל רוזין:>
למה אתה חושב אנחנו פה? 

<היו"ר אבישי ברוורמן:>
סליחה, רבותי. אני בן 66. כשמפסיקים אותי – אני לא צעיר כמו הילד הזה, שהוא בסוף שנות ה-50 שלו, אני חושב – מפסיקים לי את הדיבור, אני מאבד את הקשב. 

<אילן גילאון:>
קוראים לו אורי ה"סילואני". 

<היו"ר אבישי ברוורמן:>
תודה רבה. לכן אני אחזור, ואני חושב שזה יוסיף לו עוד איזה מנדט בטח כי הציבור שלי ששומע תיכף יצביע בשבילו. אני מסתכל על בעיית הדיור מעבר להצלחה הפנומנלית ביהודה ושומרון, ואני רואה לדוגמה שממשלת ישראל, יש לה פתרון בין השאר לבעיית הדיור, להורדת מחירי הדיור – חוק מע"מ אפס, יעלה למדינת ישראל אולי בתקציב הזה כשלושה מיליארד שקלים, אבל אנחנו יודעים דבר אחד, כשבמדינת ישראל מחליטים על משהו, וזאת תקנה, כמדומני אדוני השר, לשבע שנים - - 
<שר הבינוי והשיכון אורי אריאל:>
שבע שנים.

<היו"ר אבישי ברוורמן:>
- - אז אם אני מכפיל 3 כפול 7, כחוק, כחוק, כחוק, וקשה לחזור בתשובה בנושא הזה, זה 20 מיליארד שקלים, כאשר אני מזכיר לכולם, 35% מילדי ישראל הם עניים, כאשר התעשיות הולכות אחורה ואין כסף להשקיע כדי להעלות את התפוקה, העובד והפריון, אבל 20 מיליארד שקלים אפשר לזרוק. אין שום בשורה לאזרחי מדינת ישראל. 
לצערי, בסוגיית הדיור הבוערת, בשורה התחתונה שעליה מסתכלים הסטודנטים הצעירים, מסתכלים אזרחים שבנו משפחות, ואתייחס תיכף גם לאותם אלה שזקוקים, המוחלשים, לדיור הציבורי, שום דבר מהותי לא קורה.

במקום להגדיל את ההיצע, בחרב אלכסנדר לחתוך, לשחרר קרקעות, לקחת את המיסוי לקופת ישראל, לא רק באמצעות מס על קרקעות, אנחנו רואים מספר דברים נקודתיים שעליהם תבורך, אבל הסנוניות האלה רחוקות עד מאוד מלבשר את האביב. 
לגבי הדיור הציבורי, אין הקצאה של מקומות, ולהיפך, יש צמצום, והציבור המוחלש רואה, והוא זקוק לדיור הציבורי – אני רואה פה את יובל פרנקל, ביקרתי לאחרונה, יש גם עבודה יפה שקורית בשטח – אבל אין תשובה מספקת למענה אמיתי. 

אני חוזר ואומר – מכיר אני את חבר הכנסת אורי אריאל כחבר כנסת אפקטיבי במיוחד, והוא אחד השרים האפקטיביים ביותר בממשלת ישראל. אני רוצה לשאול אותך, אורי, כיצד אפשר ליישם את המודל של יהודה ושומרון בשאר מדינת ישראל, או במדינת ישראל. 
מכיוון שאתה אמור לעזוב ב-10:00, ואני מקווה שתחזור, שמי שלקח אותך וחטף אותך, יחזיר אותך במהרה, כי יש פה חברי כנסת מאוד רציניים שמשקיעים, ואנשי ציבור, אני רק רוצה לשים בפניך את מספר השאלות שגם יעלו.

ובין השאלות שאנא תתייחס אליהן, ואני בטוח שגם חברי הכנסת ישאלו אותך – ברוכה הבאה גם חברת הכנסת אלהרר - -

<קארין אלהרר:>
ברוכים הנמצאים.

<היו"ר אבישי ברוורמן:>
- - קריטריונים לדיור הציבורי. כיום ישנו פער גדול בין כמות הזכאים הממתינים לדיור הציבורי, לעומת כמות הנזקקים לדיור החיים מתחת לקו העוני, והמספר הזה גדול בהרבה. 

האם יש תוכנית של משרד השיכון להרחיב את הקריטריונים לזכאות, ואם לא, מה תוכנית המשרד לטיפול בפתרונות לקורת גג כמעט לשני מיליון איש החיים מתחת לקו העוני?

<שר הבינוי והשיכון אורי אריאל:>
לא הבנתי. את הסיפה לא הבנתי. 

<היו"ר אבישי ברוורמן:>
יש הרבה מאוד עניים שאין להם דירות, וזקוקים, והם לא ברשימה, מה אנחנו נעשה איתם? לאור מדיניות מכירת הדירות בשוק החופשי, מצוקת הדיור והעובדה שהקריטריונים הקשיחים נקבעים לאור החסר בדירות, מדוע אינך יוזם הגמשה של הקריטריונים לזכאות בפריפריה, כך שאותן דירות ריקות, ניתן יהיה לאכלס אותן על-ידי חלק מהאנשים שמושארים ברחוב?
3. מהו תקציב המשרד לאכלוס פרויקטים של סטודנטים בפריפריה, בדירות ציבוריות, ומדוע לא ניתן תקצוב זה למטרת אכלוס ממתינים שמצוקתם וצרכיהם לעתים אפילו אקוטיים יותר?
4. כמה בקשות לזכאות לדיור הציבורי נדחו על-ידי המשרד בשנת התקציב הנוכחית? כמה בקשות לסיוע בשכר דירה נדחו?

שאלה אחרונה: מה תוכניות המשרד והצפי לעניין קניית דירות ומתן דירות לממתינים, לשנה הבאה? האם אמורה לחול העלאה בתקציב לשם כך? ואתה ידוע, כשאתה רוצה, אתה מצליח להשיג תקציבים.
אלה השאלות, אני אתן לך לפתוח, אנא תתייחס אליהן, ואחרי כן אנחנו ניתן לחברי כנסת, לאנשים, בזגזוג המתאים. בבקשה, מי שרוצה לדבר, כמובן שיירשם. כבוד השר.

<שר הבינוי והשיכון אורי אריאל:>
תודה רבה ליושב-ראש הוועדה, ידידי חבר הכנסת ברוורמן, שלום, בוקר טוב לחברי חברי הכנסת ולכל האורחים פה, וכמובן לאנשי משרד הבינוי והשיכון, המנכ"ל עם כל הצוות שלנו, אני לא אמנה את כולם. אני רוצה ברשותך ישר להתייחס לדברים.

מחירי הדיור גבוהים. הבעיה המרכזית, ועליה גם צריך לתת את התשובה המרכזית, זה נושא ההיצע. בואו נדבר על זה, אני לא בורח, אני יכול לענות על כל השאלות שאתה שאלת, זה בריחה מהנושא המרכזי.
<היו"ר אבישי ברוורמן:>
תתחיל בהיצע.

<שר הבינוי והשיכון אורי אריאל:>
אז אמרתי, אני רוצה להתחיל בנקודה העיקרית ולא בדברים שהם חשובים מאוד אבל הם אחרי זה. 
בנושא ההיצע, כידוע, היו בעשור האחרון פיגורים שנתיים כל שנה של כ-10,000 יחידות דיור. אז בשנה הראשונה לא מרגישים את זה, השוק יודע "לאכול" את זה, ובשנה השנייה עוד איכשהו, בשלישית. אחרי עשר שנים הקש שבר את גב הגמל, והגמל הזה שנקרא שוק הדיור בישראל, קרס, והוא נמצא בעלייה מתמדת – אני לא צריך להגיד לכם – והנתונים ידועים, מפורסמים גם על-ידינו, משרד הבינוי והשיכון, מחלקת המחקר שלנו. זו הזדמנות להגיד יישר כוח ליוסי שבת – שאני לא רואה אותו אבל הוא כנראה פה. 
<קריאה:>
הוא כאן. 

<שר הבינוי והשיכון אורי אריאל:>
תרים את היד, שיראו אותך. הוא עוזב אותנו כי הוא מתקדם במשרד – לא עוזב אותנו, עוזב את התפקיד – ואנחנו מפרסמים נתונים, עוד לא שמעתי מישהו אחד שמערער עליהם, ואם לא, מי שרוצה יסתכל בלמ"ס, מי שרוצה גם בבנק ישראל, יש מספיק מקורות, האוצר, יש מספיק מקורות לבדוק. אכן המחירים עולים, וזה נובע מבעיית ההיצע.

אנחנו עלינו ב-2013, בשנה שעברה, לעומת 2012, בכ-10% בשיווקים. זה נשמע לא הרבה, אבל אני מזכיר לכם ש-2013 הייתה שנה מבוזבזת. מה זה מבוזבזת? מבחינתי, כשר בינוי ושיכון, כי הייתה הקמת ממשלה והיה תקציב, ועד שאתה לומד את המשרד, ועד שאתה נכנס, בעיני 10% זה שינוי משמעותי, בעיקר הוא מבשר על מגמה שיש שינוי בהיצע.
אנחנו ב-2014 נעלה ביותר מ-10%, לעומת 2013, וב-2015 בעוד כ-15%, לא ב-10%, וב-2016 יהיה השינוי. 
מי שרוצה יאמר: טוב, הרוצה לשקר ירחיק עדותו, יש כזה משפט של חכמים. צריך להבין ששוק הדיור הוא שוק שמורכב מלפחות עשרה משרדים – עשרה, לא פחות – ואחרי כל העשרה האלה, שזה אוצר ומשפטים ושיכון, ורמ"י, ואיכות הסביבה - - -

<יצחק וקנין:>
ותחבורה.

<שר הבינוי והשיכון אורי אריאל:>
לא משנה, וכן הלאה.

<היו"ר אבישי ברוורמן:>
ולכל אחד יועץ משפטי. 

<שר הבינוי והשיכון אורי אריאל:>
כל אחד, ברוך השם, למרות שאני רוצה לציין – ברשותך, היושב-ראש, אני רוצה לציין. יש יותר ויותר שיתוף פעולה, מפלס שיתוף פעולה עולה, מפלס האגו יורד. אני אומר לכם את זה, ואני מודה, בכל המשרדים - - -
<היו"ר אבישי ברוורמן:>
בצורה הזאת, המשיח יגיע ב-2015.

<מיכל רוזין:>
בניגוד למה שקורה בין השרים, זה קורה בין הפקידוּת?
<שר הבינוי והשיכון אורי אריאל:>
ברשותכם, כי זמני מאוד קצר אם אתה רוצה שאני עוד אספיק משהו.

<היו"ר אבישי ברוורמן:>
בבקשה.

<שר הבינוי והשיכון אורי אריאל:>
אני מציין את זה כלפי אחרים.

<אילן גילאון:>
אתה צריך לקרוא למשרד שלך "שיכון עם נשמה". תיקח את הסיסמה של המפד"ל, תדביק אותה על כל המשרדים. 

<שר הבינוי והשיכון אורי אריאל:>
ותודה לקופירייטר החדש, היועץ של הבית היהודי. תודה. 

<היו"ר אבישי ברוורמן:>
שיכון בלי אגו. 

<שר הבינוי והשיכון אורי אריאל:>
בכל אופן אנחנו חוזרים לענייננו, חברים. אני אומר לכם – אני אראה לכם את זה פשוט במספרים – למה ב-2016 יש שינוי? כי אנחנו יודעים שב-2016 נתחיל לשווק את שדה דב, שזה תל-אביב, זה מרכז, כי יש שאלה, הנה אני מעלה אותה.
<מיכל רוזין:>
כמה דיור לצעירים?

<שר הבינוי והשיכון אורי אריאל:>
ברשותך, מיכל. אני לא בן 66, אבל גם לי קשה ככה. אני לא בגילכם הצעיר, בנות 42, ותרשו לי בכל זאת. 
<זהבה גלאון:>
תודה.

<מיכל רוזין:>
תודה.

<אילן גילאון:>
זהבה רק השנה "סוגרת".

<היו"ר אבישי ברוורמן:>
חבר'ה.

<שר הבינוי והשיכון אורי אריאל:>
ב-2016 יתחיל השיווק בשדה דב, שזה תל-אביב, כי תמיד יש שאלה – והיא שאלה נכונה, צודקת – שאומרים: עליתם ב-10%. אוקיי, המספרים ידועים. איפה עליתם? כי אם זה דימונה וירוחם וכרמיאל ונצרת עילית וחדרה, זה בסדר גמור, אף אחד לא אומר שזה לא בסדר, אבל זה לא משפיע באותה מידה כמו השיווקים במרכז.

אנחנו ב-2016 הולכים לשווק בתל השומר, בצריפין, בשדה דב, בהרצליה, בהיקפים גדולים. 

<היו"ר אבישי ברוורמן:>
אתה מדבר על הממשלה, כן. 

<שר הבינוי והשיכון אורי אריאל:>
עזוב רגע את הממשלה. עכשיו אנחנו מדברים על הילדים שלך ושלי.

<היו"ר אבישי ברוורמן:>
אבל אני אומר, אם זה ימשיך, מתי זה יהיה? ב-2016.
<שר הבינוי והשיכון אורי אריאל:>
לא. הנה, אני מגיע. נתתי לכם כרגע הקדמה על השיווקים. עכשיו אני אומר את מה שאמרתי בתחילת השנה, ובבקשה, הכול מוקלט הרי, יש בכל הספריות של כלי התקשורת.

ב-2014 המחירים ייבלמו; ב-2015 הם יחלו לרדת, תהיה מגמה חיובית של ירידה.
<איציק שמולי:>
אדוני השר, אתה יודע שהלכתי ובדקתי מה אמרת עם הכניסה לתפקידך. אמרת באמת, ואתה אומר כאן נכון: ב-2013 שנה אבודה, ב-2014 המחירים ירדו.
<שר הבינוי והשיכון אורי אריאל:>
לא. לא. 

<איציק שמולי:>
ובתחילת 2014 - - - 

<שר הבינוי והשיכון אורי אריאל:>
שמולי. שמולי. 

<איציק שמולי:>
הנה הכתבה, אל תגיד לי לא. ב-2014, אמרת, המחירים ייבלמו. 

<אילן גילאון:>
שנה מעוברת. 

<איציק שמולי:>
עכשיו אתה אומר לנו, 2016 יפנו את - - -
<שר הבינוי והשיכון אורי אריאל:>
לא, אני לא אומר את זה, אבל גם פה מוקלט, וטוב שכך. 
<איציק שמולי:>
אני יודע שזה מוקלט. זה מוקלט וכתוב.

<שר הבינוי והשיכון אורי אריאל:>
סלח לי רגע, שמולי, ברשותך. אני אומר עוד פעם מה שאמרתי: 2013 הייתה שנה מבוזבזת, הסברתי מה זה מבוזבז – שזה לא יישמע מילה לא בהקשר הנכון; ב-2014 המחירים ייבלמו;- - 

<ישראל אייכלר:>
אבל הם לא נבלמו.

<שר הבינוי והשיכון אורי אריאל:>
- - ב-2015 הם יחלו לרדת וזאת תהיה המגמה. לא מגמה של עליות אלא מגמה של ירידות. למה זה חשוב כל כך המגמה הזאת? כי יש בשוק הזה גם לא מעט עניינים פסיכולוגיים, אווירה – רוכשים, קונים, מה קורה.
יש דבר אחד שאנחנו בכלל לא משפיעים עליו, אני אגיד אותו במשפט ולא מתכוון להיכנס אליו – האם יש למישהו שיש לו קצת כסף במדינת ישראל איפה בכלל להשקיע את כספו חוץ מדיור? התשובה היא שלא. ואני לא אומר את זה כהאשמה על בנק ישראל ולא על אף אחד. אין אג"חים, אדם שמחזיק 300–400 אלף שקל, בקושי יודע לשמור על ערך כספו. 
מה הוא עושה? הוא אומר, אני אלך ואקנה דירה. הייתי קונה אותה בעוד שש שנים לילד אבל אני אקנה אותה עכשיו, אני ארוויח עליה משהו ואני אמשיך. 

עכשיו לדברים האחרים. דיברנו על ההיצע, וההיצע הולך וגדל. אני צריך לציין גם פה פעולות של משרדים אחרים, כמו הוותמ"לים, כמו דברים אחרים שנעשו, שתכליתם לקצר גם את התכנון, גם את השיווק. 

היות שעד 2016 אנחנו לא רוצים לחכות, שאז יהיה ההיצע הגדול, לכן באות שתי תוכניות שהן שתי תוכניות גישור, ולכן חוק מע"מ אפס הוא הוראת שעה. נכון, לשבע שנים אבל הוא הוראת שעה, הוא לא לעולם ועד.
<היו"ר אבישי ברוורמן:>
אתה מאמין בחוק מע"מ אפס?

<שר הבינוי והשיכון אורי אריאל:>
אני אסביר. אני אסביר לכם. 
<קארין אלהרר:>
אדוני השר, בכמה מהשיווקים העסקה יצאה לפועל?
<שר הבינוי והשיכון אורי אריאל:>
אני אענה על הכול, בסדר? אני אשתדל לענות על הכול, בלי נדר. 
<היו"ר אבישי ברוורמן:>
חוק מע"מ אפס. 

<שר הבינוי והשיכון אורי אריאל:>
חוק מע"מ אפס, שאמור לעבור בחודש נובמבר, למניינם, בחודש הקרוב, יעזור להורדת המחירים. אני אסביר למה. 

מחיר מטרה - שהמנכ"ל אחרי כן יסביר קצת יותר בפירוט את עניינו – זה לא חוק, דרך אגב, זה עבר במועצת מקרקעי ישראל, אפשר להפעיל אותו הבוקר, אבל מחיר מטרה עובד דרך מחיר הקרקע. כדי להוריד את המחירים בשיטת מחיר מטרה, הקבלנים מורידים במחיר הקרקע, קרי מדינת ישראל מפסידה כסף מהקרקע. אבל, כשאתם שואלים למשל על קריית גת, אנחנו משווקים שם עכשיו - - -
<יצחק וקנין:>
היא לא מפסידה. תגיד שהיא מרוויחה פחות.

<שר הבינוי והשיכון אורי אריאל:>
בסדר, אני מקבל את ההערה.

<ישראל אייכלר:>
אבל היא העלתה את מחיר הפיתוח. אתם יודעים את זה?

<שר הבינוי והשיכון אורי אריאל:>
זה לא מחיר הפיתוח, מדברים על מחיר הקרקע עכשיו. 

<קריאה:>
לא, זה מקזז.

<שר הבינוי והשיכון אורי אריאל:>
ברשותך. אני מקבל את ההערה. מרוויחים הרבה פחות. אני מקבל, הערה נכונה. אבל עכשיו, זה נכון. מחיר מטרה אתה יכול לעשות במודיעין, יש מחיר לקרקע.

עכשיו אנחנו משווקים – אתם שומעים את זה בכלי התקשורת – את שכונת כרמי גת בקריית גת. מה מחיר הקרקע בקריית גת? הוא נע בסביבות – 20,000?

<שלמה בן אליהו:>
הקרקע?

<שר הבינוי והשיכון אורי אריאל:>
ליחידת דיור.

<שלמה בן אליהו:>
יצא כעת, 70,000.

<שר הבינוי והשיכון אורי אריאל:>
70,000. אין לנו מספיק ממה לרדת שם כדי להוריד את המחירים. ושם, בכרמי גת, יעבוד מע"מ אפס, יוריד. זוג צעיר שיבוא לקריית גת, היום דירת ארבעה חדרים עולה לו מיליון ומשהו, יירד ל-880,000, אז מה לא בסדר בזה, למה אתם כועסים?
יש כאלה שאומרים – בכסף הזה אני הייתי עושה דברים יותר טובים. יכול להיות, אבל להגיד שזה לא ישפיע על השוק, אני חושב שזאת טעות. 

<ישראל אייכלר:>
לא ישפיע כי אתה מוציא שני מיליון אזרחים - - 

<שר הבינוי והשיכון אורי אריאל:>
לא שייך לשני מיליון. 
<ישראל אייכלר:>
- - אלה שלא יקבלו את ההטבה ויצטרכו לשלם מע"מ יותר. אתה יודע את זה.

<שר הבינוי והשיכון אורי אריאל:>
אל תשכנע אותי, בתור מי שנאבק.

<ישראל אייכלר:>
לא אותך. אתה יודע את זה, הציבור צריך לדעת. 

<שר הבינוי והשיכון אורי אריאל:>
אבל אני נמצא פה, לא יאיר לפיד עכשיו, אז תרשה לי. אני לא מייצג, חוץ מאת עצמי.

<ישראל אייכלר:>
שאל אותך היושב-ראש מה דעתך.

<שר הבינוי והשיכון אורי אריאל:>
אני מייצג את עצמי ואת משרדי.

<יצחק וקנין:>
אני מחזק את ידיו של חבר הכנסת אייכלר. אתם נאבקים כל הזמן ולא מצליחים בכל הדברים. אתם נאבקים. 
<שר הבינוי והשיכון אורי אריאל:>
אני רוצה לענות על כמה שאלות.
<יצחק וקנין:>
כשזה מגיע לציבור החרדי אתם נאבקים ולא מצליחים. 

<שר הבינוי והשיכון אורי אריאל:>
לא נכון. אנחנו נאבקים ומצליחים. אני אמשיך להיאבק, וחנכנו את אחיסמך - -
<יצחק וקנין:>
לא יצא לך כלום ממע"מ אפס. כלום לא יצא לך מהמע"מ אפס.

<שר הבינוי והשיכון אורי אריאל:>
- - ואני אראה בדיוק מה עשינו גם במגזר החרדי. ועשינו – אני אגיד את זה בזהירות – לא פחות מקודמי בתפקיד הזה - -

<יצחק וקנין:>
לא עשיתם כלום. 

<שר הבינוי והשיכון אורי אריאל:>
- - אני אגיד את זה בזהירות, אז עם כל הכבוד.

<איציק שמולי:>
המאבק הכי גדול שעשית זה על הקריטריונים של המחיר למשתכן, והעלמתם את הפרויקט הזה. פשוט העלמתם אותו. על מי עשיתם יחסי ציבור כשנכנסת לתפקיד? נחמה לקריטריונים עשית?
<שר הבינוי והשיכון אורי אריאל:>
אנחנו, שרואים בנושא הדיור עניין מרכזי וחשוב, גם מתוקף תפקידי כשר הבינוי והשיכון אבל גם מעבר לזה, הבאנו לשרת המשפטים חוק-יסוד בנושא הדיור. מזה 15 שנה ואולי יותר לא נחקק חוק-יסוד במדינת ישראל, אנחנו נעשה כל מאמץ כדי שהחוק הזה – שהועבר לידיעת כל השרים להתייחסות, ולאנשים אחרים – אכן ייגמר במושב החורף ויהיה חוק-יסוד לדיור, דבר שלא נעשה עד כה. לא קודמו גם חוקי-יסוד אחרים. יש מי שאומר: לא, צריך להעביר את כל חוקי-היסוד ביחד, אחרת זה לא טוב. אני לא מקבל את זה. אנחנו נעשה כל מאמץ להעביר את חוק-היסוד הזה.
<אילן גילאון:>
צריך לזכור שאנשים לא יכולים לגור בתוך חוקים, הם גרים בתוך דירות. זה הדבר הכי חשוב. 

<שר הבינוי והשיכון אורי אריאל:>
הבנתי. אתם מתנגדים לחוק, תתנגדו לחוק, אין שום בעיה. לעניין הדיור הציבורי - - -

<מיכל רוזין:>
אנחנו בעד חוקי-יסוד.

<קארין אלהרר:>
אדוני השר, אני רוצה לקבל תשובה לעניין השיווק. 

<שר הבינוי והשיכון אורי אריאל:>
אני אענה כשאני ארצה לענות, ברשותך. יש לי דברים להגיד, אני מבין שזה מסקרן אתכם.

<אילן גילאון:>
- - - את לאה גולדברג מ"דירה להשכיר". 

<שר הבינוי והשיכון אורי אריאל:>
אני רוצה לתת תמונה כוללת, תרשו לי. כל אחד רוצה להתמקד בשאלה שבדיוק מעניינת אותו. 
<קארין אלהרר:>
יש פשוט שקף שאתה מציג.

<היו"ר אבישי ברוורמן:>
אני אנסה לקבוע את כללי המשחק. אורי, מתי אתה צריך לצאת להפסקה שלך?

<שר הבינוי והשיכון אורי אריאל:>
ב-10:00, בעוד שבע דקות. 

<היו"ר אבישי ברוורמן:>
אז מה שאני מבקש, אולי, אני אתן בקצרה שתי דקות - - 
<שר הבינוי והשיכון אורי אריאל:>
אני אסיים בשתי דקות.

<היו"ר אבישי ברוורמן:>
- - לשאלות, שכל אחד ייתן בצורה נוקבת, וכל אחד שיתחשב בחברו.

<מיכל רוזין:>
אבל לא נצליח לשמוע תשובות אם הוא הולך. 

<היו"ר אבישי ברוורמן:>
לא, יהיה פה גם המנכ"ל, אבל הוא יחזור.

<שר הבינוי והשיכון אורי אריאל:>
יש פה את המנכ"ל שמציג את כל הנתונים.

<היו"ר אבישי ברוורמן:>
אני לא יכול למנוע ממנו, אין לי את זכות העצירה כאן. 

<שר הבינוי והשיכון אורי אריאל:>
חברים, קרה משהו מעכשיו לעכשיו, אני מבקש את סליחתכם. אמרתי, אני מוכן לבוא הנה לדיון נוסף. אני הודעתי גם לכל הסיעות, לכל ראשי הסיעות, שאני מוכן לבוא לכל סיעה לדיון איתם. לא קיבלתי אף זימון מאף אחד – זה בסדר, זה ענייני הסיעות.

<היו"ר אבישי ברוורמן:>
נעזוב את הסיעות. שתי דקות, ואני פותח.

<שר הבינוי והשיכון אורי אריאל:>
לעניין הדיור הציבורי, שהוא ודאי נושא חשוב. אנחנו מחשיבים את הדיור הציבורי ואנחנו פועלים במספר דרכים כדי לשנות ולעשות אותו טוב יותר.

האחד, הופעל חוק הדיור הציבורי ואנחנו מוכרים דירות ואנחנו הולכים לקנות ב-2015 – לשאלתך, היושב-ראש – סדר גודל של כאלף יחידות דיור חדשות. זה מספר שלא היה כדוגמתו, זה הרבה מאוד יחידות. כרגע תור הממתינים הזכאים הוא כ-2,300 או 2,400. זה מספר גדול, אבל בהנחה שנקנה את האלף האלה – ואנחנו בתוך התהליך כבר, זה לא תוכנית, אנחנו עכשיו מחפשים דירות בפועל ומזמינים מהציבור שיגיש הצעות – אנחנו קונים דירות, מתחילים לקנות דירות. המספר הצטמצם בכ-50%, זה רחוק. עוד פעם, כל משפחה היא עולם שלם, אנחנו מקבלים את הפניות של כולכם, גם משתדלים לטפל כפי שאתם יודעים באופן אמיתי ומהיר, וזה מצבנו. זה אחד.
שנית, אנחנו הופכים את חברת עמידר לחברה שמתחזקת בתים, לחברה שמתחזקת – גם מתחזקת אבל הופכת להיות חברה יזמית. חברת עמידר מחזיקה נכסים רבים מאוד בערים מבוקשות, שהמחירים שם גבוהים, בדירות של שנות ה-50, 60, גם 70, דירות קטנות, בלי ממ"דים, ברמה – יחסית, לעומת הסטנדרט של היום, נמוך. 
אנחנו סיכמנו, גם עם האוצר וגם עם רשות החברות, שחברת עמידר תהפוך לחברה יזמית במובן שתיקח אתרים כאלה, תשנה את התב"ע, תביא זכויות בנייה הרבה יותר גבוהות. זה אפשרי בחלק גדול מהמקומות. בפער שייווצר, ברווח שייווצר בין זה לבין הפיצויים שצריך לתת לאותם דיירים שצריך כמובן לתת להם לעבור למקום חדש, עם ממ"ד, עם כל השירותים, בפער הזה נוכל לתת יותר תשובות לתור שמחכה. לפי דעתי יש שם הרבה מאוד כסף, ברמה של מיליארדי שקלים.

<ישראל אייכלר:>
הכסף לא ילך לסוכנות?

<שר הבינוי והשיכון אורי אריאל:>
לא, לא. עמיגור שייך לסוכנות. עמידר שייכת למדינת ישראל, לצורך העניין, משרד הבינוי והשיכון אחראי. 

<היו"ר אבישי ברוורמן:>
עמיגור היום מנוהלת הרבה יותר טוב, באחריות.

<שר הבינוי והשיכון אורי אריאל:>
עמיגור, נמצא פה יובל פרנקל, ואני מודה לו על כל העבודה.

<סתיו שפיר:>
מה עם הכספים שנמצאים אצל חברת פרזות, ושאמורים להיות מיועדים לבניית דירות לדיור ציבורי?

<שר הבינוי והשיכון אורי אריאל:>
יש עוד דבר אחד שביקשנו מראשי ערים, ואנחנו מתכוונים להעלות אותו לקבינט. שני דברים. האחד זה צמצום - - -

<אילן גילאון:>
כבוד השר, אבל עמידר מיועדת להפרטה במסגרת 19 החברות הממשלתיות.

<שר הבינוי והשיכון אורי אריאל:>
מכובדי, לא מפריטים את עמידר.

<אילן גילאון:>
"וואלה"?

<שר הבינוי והשיכון אורי אריאל:>
אנחנו רוצים לצמצם שימוש דירות מגורים למשרדים, כפי שכבר עיריית תל-אביב התחילה לעשות. זה דבר לא נכון שמשרדים נמצאים בתוך דירות מגורים, חסר לנו דירות למגורים. מאידך, יש עודף של מטרים בנויים למשרדים ואנחנו מקווים להביא את זה לקבינט בזמן הקרוב.

מילה אחרונה. יש לנו פוטנציאל גדול מאוד של תב"עות מאושרות זמינות במגזר הכפרי ואנחנו מציעים לעודד את הבנייה במגזר הכפרי בכל חלקי הארץ, גם במרכז וגם בפריפריה. על-ידי זה אנחנו מעריכים שאנחנו יכולים להביא מיידית לשוק כבר ב-2015 אלפי יחידות דיור נוספות, דבר שיגדיל מאוד את ההיצע. אני חוזר ומסיים בזה, ומקוצר הזמן אני עוצר ומודה לכם על ההקשבה.

<היו"ר אבישי ברוורמן:>
תודה לך. רבותי, יש סופר, מהגדולים שהיו אי פעם – צ'רלס דיקנס – הוא כתב את אחד הספרים המרגשים Great Expectations, "תקוות גדולות". אנחנו מקווים שהדברים יקרו. כרגע, לצערי, המציאות בשטח היא קשה מנשוא.
לכן, אני עכשיו מבקש – ואני מבקש שכל אחד יתחשב בחברו כי חשוב לי שהשר אריאל ישמע את דברי חברי הכנסת, גם אחרים. אורי, אם תוכל לקצר את הישיבה שלך בחוץ ולחזור, אני אעריך את זה מאוד. ולכן, אני פונה בסדר ההרשמה. כל מי שרוצה לדבר יירשם. מי שנרשם כאן זה חבר הכנסת וקנין, חבר הכנסת שמולי, דוד קשני, חברת הכנסת רוזין, חבר הכנסת גילאון, חברת הכנסת גלאון. חבר הכנסת וקנין, בבקשה.

<קארין אלהרר:>
אפשר לרשום אותי?

<היו"ר אבישי ברוורמן:>
נא להירשם אצל מנהלת הוועדה, דיקלה.

<יצחק וקנין:>
מי שמכיר אותי יודע שאני מדבר לא פוליטי, לא כלום. כל מה שאני אומר פה, אמרתי את זה אפילו לשר הבינוי מהמפלגה שלי כאשר הוא ישב בוועדת כספים יחד עם נגיד בנק ישראל ושר האוצר.
רבותי, שלא יטעו אותנו. השיווקים לא אומרים כלום. השיווקים הם על הנייר. יכול להיות קבלן זכיין שזוכה במכרז, אבל הוא תלוי בעוד 18 דברים שהוא צריך לעשות אותם ביחד – זה תחבורה כמו שאמר השר, וכל אותם משרדים שנוגעים בדבר – מחלפים, מה שאתם לא רוצים, שמענו את זה עשרות פעמים. 

אני זוכר שאריאל אטיאס עלה על הדוכן ואמר: רבותי, השנה שיווקנו 45,000 יחידות. כמה נבנו? אדוני השר, כך שהשיווקים לא אומרים כלום. 

<שלמה בן אליהו:>
לא היו אף פעם שיווקים של 45,000 יחידות. 

<קריאות:>
- - -

<היו"ר אבישי ברוורמן:>
רבותי, אני מבקש לא להפריע. פעם אחרונה שאתה מפריע. 
<יצחק וקנין:>
אדוני, אני מציע לך ככה. אתה רוצה שאני אוציא את הפרוטוקול, ואז נתווכח אני ואתה מי צודק? אני, זה שר שלי, אני לא בא ומקטרג על השר שלך, אוקיי?  אני מדבר על השר שעלה לדוכן ודיבר ואמר: רבותי, בשנה הזאת שיווקנו 45,000, לעומת 30,000 בשנה קודמת. אני זוכר את הדברים אחד-אחד, אז אל תגיד לי לא. 

<היו"ר אבישי ברוורמן:>
הלאה.

<יצחק וקנין:>
ואני זוכר עוד דבר. שבאותה ישיבה אמרתי: אני שם את המפתחות והולך הביתה, אין לי מה לחפש פה בכלל. רבותי, שמתי את המפתחות על השולחן, אני זוכר את אותה ישיבה טעונה. ואז אומר לי נגיד בנק ישראל: רבותי, אנחנו רואים התמתנות במחירים, אנחנו חושבים שהמגמה תמשיך, ותמשיך ההתמתנות. 

אני מודיע לך, אין התמתנות, אין ירידת מחירים, לא תהיה ירידת מחירים – לא עם המע"מ אפס - -

<היו"ר אבישי ברוורמן:>
מע"מ אפס יעלה את הביקוש.

<יצחק וקנין:>
- - ולא נביא אנוכי ולא בן נביא אנוכי. ואני אומר לך, חבל מאוד, אדוני השר, שאתה נוקב בשנים. לטובתך, אל תגיד 2015, 2016, לא טוב לך. יצלמו לך את זה מול העיניים, כשזה לא יקרה – כי גם אמרת את מה שהוא אמר. אני אומר לך את זה, אתה מכיר אותי – איש אמת אנוכי. 

אמרת את הדברים אחד לאחד, אני זוכר את הדברים שלך. ולא בגלל שאני רוצה לתקוף אותך. בגלל שרבותי, המועקה הגדולה ביותר של מדינת ישראל זה הדיור, ואנחנו לא מטפלים בה נכון כי אנחנו הלכנו לאיזה שוליים של מע"מ אפס, כדי אולי לחשוב שבזה אנחנו פותרים את הבעיה.

לא נפתור את הבעיה במע"מ אפס. צריכה להיות מדיניות ממשלתית של לקחת חמישה מיליארד, שלושה – אמרתי את זה 20 פעם - וזה יקרה בסוף כי מישהו יצטרך להבין שתהיה פה מחאה גדולה. 

אי אפשר לרכוש בית במדינת ישראל, אי אפשר, הצעירים נמקים פה כבר. זה לא  מחאת ברלין. זה משהו שלא מבינים את הכאב. ולא רק זה. גם השכירות היא בשמים. איפה שאתה לא הולך, אתה חנוק. אנשים נחנקים פה. 

אתם צריכים להבין. המדינה, כמו שהיא מטפלת בתחבורה – אמרתי את זה 20 פעם – שמה 30 מיליארד לתחבורה, רואים את כל התשתיות. קחו 20 מיליארד לארבע שנים, תשקיעו בבנייה ציבורית גם, תבנו, ככה אתם תילחמו בכל הדבר הזה שלוקח אותנו עם פרמטרים כל כך גבוהים, במחירים שאי אפשר להבין אותם. 
חבר'ה, המדינה לוקחת הרבה כסף על הקרקעות. אתם באים למע"מ אפס דווקא. אני הייתי עושה כמה דברים ביחד, והייתי מביא פה לבשורה סוף-סוף. לא תהיה בשורה ב-2016, אדוני השר.

<היו"ר אבישי ברוורמן:>
וזה כבר בזמן הממשלה הבאה. 

<יצחק וקנין:>
אני אומר לך, וחבל. אני לא אומר את זה כדי לתקוף, באמת זה כאב גדול של הצעירים במדינת ישראל. 

מה כל היום אומרים לי, גם לפיד אומר את זה: מי ששירת בצבא, לא שירת, כן שירת. תפסיקו, זה לא עוזר לאלה ששירתו ולאלה שלא שירתו כי זה לא מוריד להם מחירים, זה לא יעשה להם כלום. זה דמגוגיה לפי הסקרים שלנו – איך הסקרים מתייחסים למפלגה, על-פי זה אני מדבר? ואני לא מתכוון למפלגה שלך, דווקא אתם עולים בסקרים. 

לכן אני אומר לך, אדוני השר, מכל לבי אני אומר את זה. צריך לחשוב על דרך אחרת של בנייה ציבורית, שתוכל להילחם בכל אותם אלה שהיום עוסקים. 
תראה, גם הקבלנים לא מעוניינים כל כך שהמערכת הזאת תרד למטה, הם מרוויחים הרבה כסף היום, עם כל זה. המדינה מרוויחה הרבה כסף מהקרקעות, בשיווקים – אומרים לי את זה קבלנים בכרמיאל: תשמע, אם פעם במכרז נתתי חמישה מיליון, היום אני נותן 30 מיליון על הקרקע.

רבותי, יושב פה מנכ"ל מינהל מקרקעי ישראל, הוא יכול להגיד לך את הדברים יותר טוב ממני. יותר טוב ממני הוא יכול להגיד את זה.

<היו"ר אבישי ברוורמן:>
איציק.

<יצחק וקנין:>
אני מסיים. אני מציע, אל נא מכם, לנקוב בשנים. זה לא יעזור לנו. השנים יטפחו לנו על הפנים. 

<היו"ר אבישי ברוורמן:>
תודה רבה. דברי אלוהים חיים, וכמו שאני אמרתי – תבנה כמו יהודה ושומרון, בלי חסמים. 

<יצחק וקנין:>
אתה יודע, אני חייב להגיד מילה אחת. 

<היו"ר אבישי ברוורמן:>
בבקשה.

<יצחק וקנין:>
רבותי, אני חושב שאנחנו עושים עוול. לא צריך כל הזמן לדבר על זה שבונים. צריך לבנות ביהודה ושומרון, כמו שבונים בכל מקום.
<זהבה גלאון:>
ממש לא.

<יצחק וקנין:>
זה הכול. 

<זהבה גלאון:>
ממש לא.

<יצחק וקנין:>
למה לא? למה לא? 

<אילן גילאון:>
אם יבנו שם כמו בכל מקום זה דווקא יהיה בסדר. 
<היו"ר אבישי ברוורמן:>
לא פותח פה. אני אפילו לא דיברתי פוליטית, דיברתי ביצועית. 

<רן מלמד:>
אם יבנו בכל מקום כמו שבונים שם - - -
<היו"ר אבישי ברוורמן:>
חבר הכנסת איציק שמולי ואחריו חברת הכנסת – קיבלה קדימות במפלגה שלה – חברת הכנסת זהבה גלאון.

<איציק שמולי:>
תודה רבה, אדוני היושב-ראש, כבוד השר, אני עומד מאחורי הערת הביניים שזרקתי לך קודם, וכמו שאמרת, הכול מוקלט ויש תיעוד לדברים.

כשאתה נכנסת לתפקידך בשנת 2013, אמרת שהיא שנה אבודה, וב-2014 נראה ירידת מחירים. בתחילת 2014 הפכת את המונח "ירידת מחירים" ל"בלימת מחירים", ובישרת על בוא הסנונית ב-2015. אז אני מאוד מאוד מקווה שאנחנו לא נהיה פה בשנה הבאה ותספר לנו על זה שהולכים לפנות את מחנות צה"ל – שמדברים עליהם כבר 30 שנה – ונראה את ירידת המחירים בממשלה הבאה. כי כפי שאמר חברי חבר הכנסת וקנין, ההצהרות האלה על ירידה של 150,000 שקלים במחירי הדיור, ו-20% ו-30% במחירי הדיור, אנחנו שמענו גם מקודמך. 

אני רוצה לשאול אותך באופן ממוקד על מע"מ אפס, למרות שאתה לא השר האחראי. למה התליתם שתי תוכניות אחת בשנייה? ואני אומר ביושר – מבין כל התוכניות שמקדמת הממשלה, אני חושב שהתוכנית שלך היא הטובה ביותר, תוכנית "מחיר מטרה", אבל למה הסכמת להתליה?
<איילת שקד:>
תשאל את שר האוצר. 

<איציק שמולי:>
לא, אני שואל אותו - -
<מיכל רוזין:>
למה? זאת ממשלה אחת. זה לא אחד מול השני.
<איציק שמולי:>
- - כי כשהוא רוצה להשיג דברים, איילת, בממשלה, הוא מצליח לכופף את הידיים, לא רק של ראש הממשלה אלא גם של הנשיא אובמה. אז למה, למה הסכמת להתליה?
<שר הבינוי והשיכון אורי אריאל:>
אני מוחה על האמירה הזאת כי עוד מעט אני אנזף על-ידי האמריקנים, בגלל ההערה שלך. 

<איציק שמולי:>
לא נראה לי שאתה תתרגש מזה, תבנה עוד בית בסילואן.

<היו"ר אבישי ברוורמן:>
להיפך, זה  ייתן לו עוד מנדט. אבל אתה רוצה רק לענות על השאלה הזאת, מדוע הא בהא תליא? מדוע דבר שהוא חיובי, תלו אותו בדבר שפוגע במשק ומעלה את הביקוש?
<איציק שמולי:>
אדוני היושב-ראש, רק שאלת המשך נוספת בעניין. איך אתם נערכים? עכשיו, כל שוק הנדל"ן בהקפאה. זה לא סוד. שר האוצר מנפנף בזה שהביקושים בהקפאה, גם בהיצע יש הקפאה בתחילת הבנייה. איך אתם נערכים ליום שאחרי – אני מקווה שזה לא יקרה – שיעבור החוק? הרי כולנו יודעים מה יקרה, כפי שאמר היושב-ראש, תהיה התנפלות המונית על משרדי המכירות. איך אתם נערכים לדבר הזה? 

<היו"ר אבישי ברוורמן:>
תודה, איציק. 

<שר הבינוי והשיכון אורי אריאל:>
אני אענה ממש בקצרה, בחצי דקה. אחד, למה אנחנו מחכים עם מחיר מטרה, שהיא תוכנית באמת טובה, היא רעיון של מנכ"ל המשרד שלנו, בן אליהו, והעברנו אותו כבר ברשות מקרקעי ישראל, אמרתי, הוא מוכן להפעלה. כי חשבנו שנכון לצאת מסונכרנים עם שתי התוכניות לשוק. למה? כי אתה משווק נניח כדוגמה בראש העין, ואתה משווק במודיעין ואנחנו הולכים לשווק במקומות הללו, ויש השפעות. אם אתה מחליט שמקום אחד יהיה מחיר מטרה לא בטוח, או כנראה אפשר להבין שלא טוב ששם יהיה מע"מ, וכן הלאה, יש פה השפעות בין שתי התוכניות אחת על השנייה, וראינו יתרון לסנכרון, בעיקר כשחשבנו – אני אומר לכם בצורה הכי גלויה ופשוטה – שהעניין ייגמר במושב הקיץ, ואז ההמתנה הייתה סדר גודל של חודשיים.
אלא מה? נכון, כנסת שלא נתנה להעביר את זה אז, זה יעבור להערכתי בסוף נובמבר, תוך כחודש, והזמן שהתארך, במקום חודשיים הפך להיות חמישה, חמישה וחצי חודשים, אולי שישה חודשים, וזה אכן מכביד על השוק – אני מסכים, ההמתנה הזאת והכניסה ל-hold של כל המערכת היא לא טובה.

איך נערכים, זו השאלה השנייה, גם זה ב-30 שניות. אל"ף, המנכ"ל עומד בראש צוות אצלנו שמכין את כל פרטי מחיר המטרה, כולל יציאה לציבור על המפרט של הדירה, וכן הלאה, הוא יפרט על זה. בי"ת, אנחנו הגשנו בקשה. אנחנו רוצים להביא הצעה לממשלה, מחליטים, להביא עוד 15,000 פועלים פלסטינים. אנחנו עובדים. אנחנו נמצאים בקשר עם הסינים. אני היום נפגש עם השגרירה הסינית, עוד פעם, בפעם הראשונה לגבי הבאת כ-20,000 סינים שהם הפועלים היותר טובים, יותר מועדפים. אבל עד שזה יהיה, וגם אם זה יאושר זה תהליך, אנחנו מביאים ממולדביה, אנחנו מביאים ממקומות אחרים, אבל אלה מספרים קטנים. 
אנחנו רוצים להביא 15,000, אחרי שאישרנו לפני חודשיים 5,000 פועלים פלסטינים, חלקם מעזה, מתוך ראייה שזה נותן איזשהו – איך להגיד – פתח תקווה זה דבר גדול, אבל נותן איזשהו חיים - -

<זהבה גלאון:>
חזון אחרית הימים.

<שר הבינוי והשיכון אורי אריאל:>
- - נותן פרנסה, נותן פרנסה לאנשים, כולם יוצאים מזה נשכרים. האוצר מתנגד – אני אומר לכם את הכול – אנחנו נמצאים בוויכוח אתו. אני מקווה - - -

<היו"ר אבישי ברוורמן:>
אם האוצר מתנגד, אז כרגע זה לא קורה.

<שר הבינוי והשיכון אורי אריאל:>
לא, זה נמצא בדיון. תראו, יש מערכת.

<היו"ר אבישי ברוורמן:>
לא, לא, בסדר. הבנתי. 

<שר הבינוי והשיכון אורי אריאל:>
גם משרד הפנים בעניין, משרד הביטחון בעניין.

<היו"ר אבישי ברוורמן:>
אני רק מבקש דבר אחד, אורי. זהבה גלאון רוצה דקה שתקשיב לה, יושב-ראש מרצ. חברת הכנסת גלאון, בבקשה.

<זהבה גלאון:>
תודה רבה, אדוני השר. יושב-ראש הוועדה אמר - בצדק לדעתי, אני חותמת על כל מילה – שאתה שר אפקטיבי. גם אני חושבת כך, אבל אני חושבת שאתה אפקטיבי רק למגזר אחד, אפקטיבי להתנחלויות - - -
<איילת שקד:>
איזה קשקוש. זהבה, תפסיקו להיות פופוליסטים. תהיו אמיתיים, תהיו אמיתיים.

<היו"ר אבישי ברוורמן:>
איילת. איילת. אני מצטער. 
<איילת שקד:>
נמאס עם השקרים האלה כבר.

<היו"ר אבישי ברוורמן:>
איילת. 

<זהבה גלאון:>
אדוני השר - - -
<היו"ר אבישי ברוורמן:>
אני היושב-ראש פה. זכותה, וכשתגיע זכות הדיבור שלך, תגידי מה שאת רוצה.

<רוברט אילטוב:>
איילת, היא מקנאה שהיא לא אפקטיבית. 

<קריאה:>
אפשר להביא נתונים. 

<קריאות:>
- - -

<היו"ר אבישי ברוורמן:>
רבותי. ועדת הכלכלה ידועה, ששם אין "הפקר פטרושקה" כמו בשאר הוועדות. כל אחד מדבר.
<מיכל רוזין:>
מעניין שמה שהקפיץ את איילת שקד זה רק נושא ההתנחלויות, שאר הדברים לא קיימים - -

<איילת שקד:>
לא, לא. זה השקרים. השקרים.

<מיכל רוזין:>
- - מע"מ אפס, מחיר מטרה, דיור – זה לא הקפיץ אותה, רק ההתנחלויות הקפיצו אותה.
<היו"ר אבישי ברוורמן:>
רבותי. האם החולצות האדומות פה מראות על טמפר?

<אילן גילאון:>
מה שמקפיץ אותי זה שאיילת באדום, ומיכל בצהוב. מאוד מקפיץ אותי.

<היו"ר אבישי ברוורמן:>
לא, אבל יש עוד מישהי. 

<זהבה גלאון:>
אדוני השר, שאלה קצרה. 
<היו"ר אבישי ברוורמן:>
את בית"ר נעזוב היום, ואת מכבי. 

<דוד קשני:>
הצהובים ניצחו 2:0. 

<זהבה גלאון:>
אדוני השר, על-פי נתונים שהתפרסמו, בתשעת חודשי המשא ומתן ב-2014 אנחנו יודעים על תשעה חודשים של בנייה בהתנחלויות, 50 יחידות דיור ביום, 1,540 בחודש. האם תוכל לתת לוועדה נתונים לגבי התחלות הבנייה לגבי אותו זמן בתחומי הקו הירוק? זו השאלה, ואז נראה האם לאיילת שקד התקצר הפיוז בצדק או שלא בצדק.

<היו"ר אבישי ברוורמן:>
תודה. כבוד השר, שאלה, איך אומרים, ברורה, קבל עם וטלוויזיה.

<שר הבינוי והשיכון אורי אריאל:>
זה נהדר. אנחנו רוצים לבנות בכל הארץ. אתמול הייתי בתל חי, במנרה, במשגב עם ובקריית שמונה, לפני שבוע הייתי בדרום, ואנחנו רוצים לבנות גם שם, גם בתל-אביב, בשדה דב, וגם באריאל. אני בעד זה, אין לי שום העדפה, לא לטובה ולא לרעה.

<היו"ר אבישי ברוורמן:>
ולגבי השאלה הספציפית. 

<שר הבינוי והשיכון אורי אריאל:>
רק שנייה. אני אומר גם – תסלחו לי, אני משתמש פה בבמה הזאת – אני אומר גם לאמריקנים: עם כל הכבוד, ויש לי כבוד, אני חושב שבאמת היא ידידתנו, זה לא פראזה סתם, יש פה איזושהי אי הבנה של המציאות. מי שחושב שהוא יכול לעצור בנייה של יהודים באריאל או בגילה, זה אי הבנה, כמו שהם לא הבינו את "דאעש" ולא הבינו עוד דברים. 

אבל אני חוזר לשאלתה של יושבת-ראש מרצ. היה זמן ארוך שהייתה הקפאה. אחרי ההקפאה היה שחרור מסוים. כל המלים האלה "הקפאה" -  מדברים, אומרים אותן ככה – הרי זה שערורייה. אין בעולם – בעולם, בכל העולם – מקום אחד, מקום אחד שמעז להגיד ליהודי אחד שהוא לא רשאי לבנות את ביתו כי הוא יהודי.
<זהבה גלאון:>
ונשארת בממשלה של ההקפאה.

<שר הבינוי והשיכון אורי אריאל:>
רק שנייה. רק שנייה. עכשיו, אנחנו בונים ביהודה ושומרון ובירושלים - -

<אילן גילאון:>
למה, באשדוד - - -

<שר הבינוי והשיכון אורי אריאל:>
- - ואנחנו רוצים לבנות בירושלים יותר,  וכרגע, מסיבות שאינן מקצועיות בתחום משרדי אלא מסיבות שונות, יש עיכובים בירושלים. 

מי שלא רוצה לבנות בירושלים, זה בסדר גמור, זה עניינו. אני חושב שזה באמת קצה החברה הישראלית. 

<קריאה:>
- - -

<שר הבינוי והשיכון אורי אריאל:>
יש כאלה, אני מכבד אתכם. אני באמת לא רב אתכם, אני לא כופה את זה. אני אומר לכם שאנחנו נבנה גם בירושלים, גם ביהודה ושומרון.

<זהבה גלאון:>
נתונים, אדוני. 

<שר הבינוי והשיכון אורי אריאל:>
הנתונים הם לא בידי כרגע אבל אני מקווה שתוך כדי הישיבה נוכל – אני אבקש מהמנכ"ל.

<היו"ר אבישי ברוורמן:>
אז אני מבקש.

<שלמה בן אליהו:>
כבר ביקשתי. 

<שר הבינוי והשיכון אורי אריאל:>
הוא כבר ביקש. יש אס-אם-אסים היום. 

<היו"ר אבישי ברוורמן:>
יופי, אנחנו נקבל את המספרים.

<שר הבינוי והשיכון אורי אריאל:>
נשתדל לתת לכם את המספרים.

<היו"ר אבישי ברוורמן:>
תודה.

<שר הבינוי והשיכון אורי אריאל:>
הם, דרך אגב, מפורסמים דרך הלמ"ס, הרי גם אנחנו מדווחים. 

<היו"ר אבישי ברוורמן:>
ברור.

<שר הבינוי והשיכון אורי אריאל:>
לא, אני רוצה רגע להרגיע את זהבה כי היא מדברת על מיעוט הבנייה באזורים. תראו, כשבונים באלפי מנשה, זה מרכז הארץ. אם אנחנו יכולים לשווק עכשיו באלפי מנשה, כדוגמה, אלף יחידות דיור - - -
<מיכל רוזין:>
לא עדיף בכפר סבא?

<שר הבינוי והשיכון אורי אריאל:>
לא, זה לא עדיף כי זה לא אלטרנטיבי. 
<מיכל רוזין:>
עדיף. 

<שר הבינוי והשיכון אורי אריאל:>
צריך גם בכפר סבא – בחוסר שיש – גם בכפר סבא - - -

<מיכל רוזין:>
אבל זה לא קורה.

<שר הבינוי והשיכון אורי אריאל:>
לא. גם בראש העין - -

<מיכל רוזין:>
בהוד השרון ובכפר סבא זה לא קורה.

<שר הבינוי והשיכון אורי אריאל:>
- - וגם באלפי מנשה. 

<היו"ר אבישי ברוורמן:>
אבל צריך סדרי עדיפויות. 

<שר הבינוי והשיכון אורי אריאל:>
לא, צריך לשווק בכל המקומות כי חסר 100,000 יחידות דיור, נכון.

<זהבה גלאון:>
מאה אחוז. 

<שר הבינוי והשיכון אורי אריאל:>
במרכז. ואלפי מנשה זה מרכז. ולכן, ברגע שנוכל לשווק באלפי מנשה, אנחנו נשווק. 
<זהבה גלאון:>
לא, זה מעניין. 

<רוברט אילטוב:>
עכשיו היא מרוצה - - -

<זהבה גלאון:>
זה בכלל פתח תקווה כפר סבא - אלפי מנשה.

<שר הבינוי והשיכון אורי אריאל:>
אלפי מנשה זה כמו כפר סבא, כמו ראש העין, מבחינת הביקוש.

<קריאות:>
- - -

<שר הבינוי והשיכון אורי אריאל:>
מי שלא רוצה – כמו אילן או זהבה – לקנות שם דירה, לא יקנה. 
<אילן גילאון:>
להיפך.

<זהבה גלאון:>
אנחנו רוצים להיות שכנים שלך בסילואן.

<היו"ר אבישי ברוורמן:>
רבותי. כמו שאמרתי, השר אריאל הוא איש אפקטיבי. אתה תישאר אתנו עוד קצת? 

<איילת שקד:>
הנה, זהבה, הוא מביא את הנתונים. 

<שר הבינוי והשיכון אורי אריאל:>
יש לכם שלוש דקות. באמת, אני מבקש את סליחתכם. ממש לא נעים לי כי אני ערוך להיות אתכם, ואני גם נהנה מזה.

<היו"ר אבישי ברוורמן:>
אוקיי. 

<זהבה גלאון:>
אבל מה קרה? זה קשור ליחסים עם האמריקנים?

<שר הבינוי והשיכון אורי אריאל:>
מה היחסים שלי עם האמריקנים חוץ מה - - -

<היו"ר אבישי ברוורמן:>
זהו. תאמינו לי, לא אורי עושה את היחסים עם האמריקנים. הוא גורם לבעיות, אבל הוא לא עושה את היחסים. עכשיו במהירות, חברת הכנסת רוזין, חבר הכנסת גילאון, חברת הכנסת שפיר, חבר הכנסת אייכלר, רן מלמד, קשני,  משה בר, בסדר הזה. חבר הכנסת אייכלר יצא.

<מיכל רוזין:>
יש לי הרבה מאוד שאלות אבל אני אתמצת לשתיים, אחת רק לנימוס, ואז שתיים מהותיות. אחת, איזה עציץ לקנות לך לבית החדש בסילואן, שאני אדע.

<שר הבינוי והשיכון אורי אריאל:>
אנחנו בעיר דוד, ועוד לא החלטנו לעבור - - -

<מיכל רוזין:>
לא מצאתם את הדירה, הבנתי. 

<שר הבינוי והשיכון אורי אריאל:>
עוד לא החלטנו לעבור בשכירות, לא בקנייה, אילן. 

<מיכל רוזין:>
השאלה היא אבל, וזו שאלה יותר מהותית: יש פה תקציב של אבטחה שנולד בחטא בתקופת ראש הממשלה זכרונו לברכה שרון, וממשיך להיות חלק מתקציב משרד השיכון. מדוע הוא עדיין חלק מתקציב משרד השיכון ולא עובר לתקציב משרד הביטחון?

<שר הבינוי והשיכון אורי אריאל:>
מיכל שלנו, זה היה בבג"ץ לפני חודשיים. הבג"ץ העיף לכל הרוחות את העותרים. מי שמערער על הבג"ץ, לא נותן בו אמון - - -
<מיכל רוזין:>
ועדיין - - -

<זהבה גלאון:>
זאת איילת שקד.

<שר הבינוי והשיכון אורי אריאל:>
והדבר השני- - -
<מיכל רוזין:>
אנחנו לא מסכימים לפעמים עם הבג"ץ, ועדיין אנחנו תומכים בזכותו ובמקום החשוב והמכובד שלו להתריע, ועדיין אני שואלת אותך - - -
<שר הבינוי והשיכון אורי אריאל:>
מיכל. והדבר השני, אני הנחיתי – זה מה שקורה – ב-2014 יש ירידה מול 2013 בעלות האבטחה במזרח ירושלים, בתחום שאני אחראי עליו, מתוקף החלטות ממשלה, וב-2015 תהיה ירידה נוספת. האם זה ייעלם? לא - -

<היו"ר אבישי ברוורמן:>
מה שנאמר, אינשאללה.

<שר הבינוי והשיכון אורי אריאל:>
- - כי יש התפרעויות ויש פוגרומים ויש טרור.

<מיכל רוזין:>
אני רק שואלת מדוע זה תקציב משרד השיכון ולא משרד הביטחון.
<שר הבינוי והשיכון אורי אריאל:>
כי כך החליטה הממשלה, והבג"ץ נתן לזה אישור.

<היו"ר אבישי ברוורמן:>
השאלה הבאה.

<מיכל רוזין:>
השאלה הבאה, וזו שאלה אליך בנושא הדיור הציבורי. יש תחושה קשה בנושא הדיור הציבורי של התעמרות באימהות חד-הוריות. זה מתבטא בכל מיני פרקטיקות, כמו למשל - - -
<שר הבינוי והשיכון אורי אריאל:>
לא הבנתי. לא הבנתי, משרד השיכון?

<מיכל רוזין:>
תן לי להגיד. 

<שר הבינוי והשיכון אורי אריאל:>
יש התעמרות?

<מיכל רוזין:>
של החברות – כן, בנושא הדיור הציבורי.

<שר הבינוי והשיכון אורי אריאל:>
אין דבר כזה.

<מיכל רוזין:>
תן לי להגיד לך שתי דוגמאות כדי שתבין על מה אני מדברת. למשל, פרקטיקות של למשוך זמן עד שילד אחד מגיע לגיל 18 ואז הן כבר לא זכאיות; למשל, בכך שאומרים להן: מכיוון שלא תקבלו דירה, תוותרו על הזכאות ותקבלו סיוע בשכר דירה, ואז כאשר עוברות שנים והן רוצות להגיש שוב דרישה לזכאות לדיור ציבורי, הן לא מקבלות את הזכאות הזאת.
פונות אלי יותר ויותר נשים, אימהות חד-הוריות, שעומדות עד כדי כך, לוותר או לאבד את הילדים שלהן על-ידי הרווחה - -

<שר הבינוי והשיכון אורי אריאל:>
מיכל, הבנתי. 

<מיכל רוזין:>
- - מכיוון שאין להן דירה קבועה וקורת גג לילדים. 

<היו"ר אבישי ברוורמן:>
חבר הכנסת גילאון ואחריו חברת הכנסת שפיר, בקצרה כדי שהשר יקשיב לכם, ואחרי כן הוא עף למספר דקות וחוזר חזרה.

<אילן גילאון:>
אז אולי אני אדבר אחרי שהוא יעוף ויחזור.

<היו"ר אבישי ברוורמן:>
אוקיי. חברת הכנסת סתיו שפיר. 

<קריאה:>
הוא לא יחזור.

<אילן גילאון:>
הוא לא יחזור?

<שר הבינוי והשיכון אורי אריאל:>
אני אשתדל, אמרתי, לחזור. 

<אילן גילאון:>
תשתדל. אז תקשיב לי, תשתדל. יש לי שאלה נקודתית לגמרי. קודם כול, השר הזה הוא לא רק אפקטיבי, הוא גם נגיש מאוד, ואני תמיד מקפיד לציין את הדבר הזה. עוד לא הייתה פנייה אחת שפניתי אליו, והוא לא נעתר לעניין הזה, ולא קל בעיני העניין.

אני אשאל אותך שאלה נקודתית, ולא גדולה אלא קטנה. יש גרעין שנקרא "גרעין בראשית", פה בירושלים – אתה יודע על מה אני מדבר. זה גרעין תורני שנכנס לתוך שכונה - -

<שר הבינוי והשיכון אורי אריאל:>
קריית מנחם. 

<אילן גילאון:>
- - בתוך דירות של הדיור הציבורי. בסופו של דבר, הגלגול היה שאנשים בתוך הדירות האלה העבירו את הדירות על שמם, ולא זו בלבד, אלא שגם לקחו את הדירות האלה והעבירו אותן ליד שלישית במחיר מופקע. אני רוצה לדעת האם דיור ציבורי נועד למטרות הללו, ואם זה בסדר ומה אתם עושים בעניין הזה. זה אחד.

שאלה שנייה – בהמשך למה שמיכל אמרה על חד-הוריות, לגבי אנשים עם מוגבלויות, או כמו תחום הנפש. אתם לא עדכנתם את התמיכות לקבוצות הללו, ועמותות בסיכון בשכונות הולכות פשוט ונסגרות. 

אלה שתי השאלות שיש לי. שאלה שלישית כמובן, הנאים השכנים בעיניך, איפה שאתה הולך לגור. 
<היו"ר אבישי ברוורמן:>
סתיו, בבקשה. בקצרה, כדי שהוא יענה לשניכם בקצרה.

<סתיו שפיר:>
תודה. בעוד שעה אנחנו הולכים לקיים פה בכנסת כנס חירום של שדולת השוכרים, שוכרי דירות שמגבשים או אמונים על הבטחת שלומם של שני מיליון אזרחים בישראל שחיים בשכירות. 
לפני שבעה חודשים הוקמה ועדה עם צוות שלך וצוות של משרד האוצר ומשרד המשפטים, בעקבות הצעת חוק שאנחנו הגשנו בשנה שעברה לקידום שכירות הוגנת. הוועדה הזאת הייתה אמורה לסיים את עבודתה בתוך 60 יום, כבר עברו מאז 60 יום כפול 3.5 בערך, וטרם ראינו תוצאות. אנחנו כבר שלוש שנים אחרי המחאה החברתית, שהתחילה בגלל בעיית השכירות ביומה הראשון, ועדיין לא רואים פתרונות למצוקה של שני מיליון אזרחים ובהם מאות אלפי סטודנטים שהתחילו השבוע את הלימודים שלהם, שההוצאה העיקרית שלהם היא שכר דירה.

<היו"ר אבישי ברוורמן:>
תודה. השר יגיב.

<סתיו שפיר:>
וזה בלי אפילו כמובן האוכלוסיות החלשות יותר, שאצלן שכר הדירה מרכיב יותר מ-75% מההוצאה. 

<רן מלמד:>
אם אפשר רק עוד שאלה אחת שהשר יענה?
<שר הבינוי והשיכון אורי אריאל:>
לא, לא. לא, לא. 

<היו"ר אבישי ברוורמן:>
אני עיכבתי אותו כבר. אם זה עשר שניות.

<רן מלמד:>
עשר שניות. יש היום יותר מ-100,000 אנשים שמקבלים סיוע בשכר דירה דרך משרד השיכון. הסיוע הזה לא עודכן מאז 2009 או 2008. זה אומר שמשלמים מעט מאוד כסף, והכסף הזה צריך להיות כאן. האם אתם מתכוונים בשנת 2015 לעדכן את זה?

<היו"ר אבישי ברוורמן:>
תודה. השר אריאל. 

<שר הבינוי והשיכון אורי אריאל:>
אני עונה באמת בקצרה, ועוד פעם מבקש סליחה. אחד, אני אומר גם לחברת הכנסת רוזין וגם לחבר הכנסת אילן גילאון. אנחנו רואים את תפקידנו לעזור לחלשים ביותר, וגם בתוך החלשים יש חלשים ויש חלשים ביותר. ואני לא יכול להגיד שאני בדקתי – שאלתך, שמעתי אותה עכשיו; הייתי מציע, אתם יודעים, כמו שנאמר פה לדבר איתי. דברו, חבל על הזמן, כי אם יש משפחה אחת, ילד אחד סובל יום אחד - - -
<מיכל רוזין:>
אני מפנה אליך את הפנייה. 

<שר הבינוי והשיכון אורי אריאל:>
ילד אחד שסובל עוד יום אחד והיינו יכולים לפתור את הבעיה, אני מרגיש מאוד לא נוח. ואין לי טענה אליכם, אני אומר את זה לעצמי. 
יושב פה יובל פרנקל, יושב-ראש עמיגור, אני מבקש ממנו אחרי כן להתייחס, ורונן כהן, מנהל אגף אכלוס – קום, שיראו החברים, לא מכירים אותך. תהיו אתנו. 
זו ההנחיה שלי – להיות בשיא הרגישות ולהתחיל מהכי חלשים. לא כולם אותו הדבר, גם בדיור הציבורי יש יותר ופחות. זה אחד, אבל אני אבדוק כל דבר, כמו שאני בודק.
שנית, גרעין "בראשית". אין דבר בעיני כמו גרעין "ראשית", שהוא לטובת הציבור, והם הלכו לשם לפני 30 שנה כדי לעשות דברים טובים.

<אילן גילאון:>
מה עם החוק? מה טובת הציבור?
<עידן פינק-אבידני:>
לעשות כסף מדירות ציבוריות זה טובת הציבור? סליחה. 
<שר הבינוי והשיכון אורי אריאל:>
רק שנייה. אני יכול לענות. 

<עידן פינק-אבידני:>
להתנהל בבריונות כלפי התושבים שהם חיים לידם? 

<היו"ר אבישי ברוורמן:>
השר בזכות דיבור, בבקשה, השר.

<שר הבינוי והשיכון אורי אריאל:>
בינתיים השתנו הדברים, משך 30 שנה הדברים משתנים. האזור נעשה יותר מבוקש, חלק גדול בזכותם כי הם עשו את העבודה. עכשיו אומרים להם: אתם לא נחשבים לדיור הציבורי, אתם צריכים לצאת. 

יש דוח ביקורת של מבקר המדינה מלפני נדמה לי שנתיים, אני לא זוכר – כל אחד יכול לקרוא אותו, יש שם את כל הפרטים – אנחנו נמצאים עכשיו בהתדיינות אתם ועם עיריית ירושלים כדי לראות מי יצטרך לוותר על הדירות. הם כבר החזירו נדמה לי חמש דירות, יש איזושהי התחלה – זה לא הרבה אבל יש איזושהי התחלה – ואנחנו ננסה למצות את זה כדי שהשכונה עדיין תיהנה מהם, אבל גם הם יצטרכו כנראה לעשות כמה דברים לטובת הדיור הציבורי. 

<אילן גילאון:>
כל אחד שמשביח את השכונה שלו, שיבוא. אז אולי אני אקח דירה כזאת, אני יכול להשפיע, זה לטובת הציבור אם אני אגור לידם.

<שר הבינוי והשיכון אורי אריאל:>
אילן, שנייה. וגם בפרזות אנחנו נמצאים בהתדיינות עם עיריית ירושלים, חברת הכנסת שפיר, מול עיריית ירושלים ומול פרזות ומול מבקר המדינה כדי להביא - - 
<אילן גילאון:>
השר, זה מצב עברייני, מה שאתה אומר. זה מצב עברייני. 
<שר הבינוי והשיכון אורי אריאל:>
- - את ההתחייבות שם לרכישת 60 יחידות דיור. אנחנו לוחצים מאוד לעשות את זה. לצערנו, מעכבים אותנו כל מיני גורמים. 

<סתיו שפיר:>
מדוע זה מעוכב?
<שר הבינוי והשיכון אורי אריאל:>
לשאלתך – בזה אני מסיים משפט אחד. חוק השכירות לא נמצא אצלנו. אנחנו שותפים בצוות אבל מי שבאמת מוביל את זה זה האוצר ומשפטים – לא אומר את זה כדי להתחמק, אני מציג לכם את המציאות. 
<סתיו שפיר:>
אתה בעד הפעלת פיקוח על עליית שכר דירה? זאת השאלה. 

<שר הבינוי והשיכון אורי אריאל:>
לא. תלוי איך. לא האם. כן, אני מוכן שכן, אבל זה לא מספיק. צריך להגיד מה הפרטים ואיך זה עובד. אני לא יודע כרגע לענות על זה. 
<סתיו שפיר:>
הגבלה של עליית שכר הדירה מדי שנה. 
<שר הבינוי והשיכון אורי אריאל:>
לא, אני לא אכנס עכשיו לדיון. 

<אילן גילאון:>
יש באוצר אגף שנקרא אגף לאה גולדברג. 
<שר הבינוי והשיכון אורי אריאל:>
סתיו, אתך ועם שמולי נפגשתי ראשונים, מכל אנשי הציבור שאני מכיר, מתוך הערכה – אני לא חושב שפרסמנו את זה בעבר.
<אילן גילאון:>
טעות גדולה.

<שר הבינוי והשיכון אורי אריאל:>
אני אומר את זה מתוך הערכה למה שאתם עושים. אילן, אל תתקע לנו מלים פה, ואני פתוח להמשך השיח אתכם, כמו גם עם אחרים, ואדרבה.
<סתיו שפיר:>
זה היה לפני שנתיים, אנחנו מאז מחכים. 

<שר הבינוי והשיכון אורי אריאל:>
לא, סליחה, אני לא מתחשבן אתכם. 

<סתיו שפיר:>
עשרה חודשים מאז שעלתה הצעת החוק הזאת. מה עמדתך בעניין העלאת שכר דירה? זו לא שאלה כל כך מורכבת. 
<היו"ר אבישי ברוורמן:>
רבותי, אני מודה לשר שנשאר עוד 20 דקות. 

<שלמה בן אליהו:>
אני אענה. 

<סתיו שפיר:>
זה כן או לא. כן מפקחים או לא מפקחים עליה. 
<היו"ר אבישי ברוורמן:>
תחזור, ועכשיו תיכף שלמה בן אליהו המנכ"ל, יענה. 

<שר הבינוי והשיכון אורי אריאל:>
תודה רבה.

<היו"ר אבישי ברוורמן:>
אנחנו ממשיכים. רן מלמד, בבקשה.

<רן מלמד:>
בעצם אמרתי בגדול את מה שהיה לי להגיד. אני רציתי להתייחס לקבוצה גדולה של אוכלוסייה, כמעט 130,000 איש, אולי קצת יותר, שמקבלים ממשרד השיכון דרך קבע סיוע בשכר דירה. 

<שלמה בן אליהו:>
149,000.

<רן מלמד:>
זו אוכלוסייה שלא זכאית לדיור ציבורי, זו אוכלוסייה שבדרך כלל לא הצליחה לעמוד בתשלומי משכנתה או שכר דירה, והיא זקוקה לסיוע. הסיוע הזה לצערי הרב, למעט חלקים קטנים, לא עודכן במהלך השנים. ממשרד השיכון נמסר לי שיש פער בין מחירי השכירות שעלו ביותר מ-44%, לבין העדכון שנעשה, בערך 25%, במהלך השנים. 

את הפער הזה, אדוני היושב-ראש, צריך לסגור באיזושהי צורה. צריך לסגור אותו דרך קבע ולהעלות את המחיר, ואני באמת הייתי רוצה לשמוע את הבשורה ממשרד השיכון בהקשר הזה. 

<איציק שמולי:>
אם אפשר, אדוני היושב-ראש, להוסיף שאלת המשך בעניין של רן. 

<היו"ר אבישי ברוורמן:>
בהמשך לשאלתו של מלמד?

<איציק שמולי:>
כן. אדוני המנכ"ל, בהמשך לשאלה של רן מלמד, כמובן אני מתנגד לקונספציה שלכם לגבי הטיפול באנשים לא על-ידי בנייה ציבורית אלא להפנות יותר ויותר אנשים לסיוע בשכר דירה.

רן העלה את הנקודה שהסיוע הוא לא מספק מבחינת הגובה שלו. אני רוצה להעלות בעיה נוספת בעניין הזה. גם אם הבן אדם הזכאי יחזיק, יתנו לו מספיק כסף כדי לשכור בשוק השכירות, הרי שכאשר הוא מתמודד עם אנשים אחרים שיכולים לספק ערבים, מנגנוני ביטחון כלכלי כאלה ואחרים, הרי שאין לו שום סיכוי להשיג את אותה דירה ולהיכנס אליה בשכירות. מה הפתרון שאתם מציעים גם בעניין הזה?

<היו"ר אבישי ברוורמן:>
בבקשה. אני אתן לשלמה בן אליהו. בבקשה, אדוני המנכ"ל, דבר דבור על אופניו, שאלה-שאלה. אחריך ידבר משה בר, נציג הנכים. אולי עוד מילה אחת לפני שאתה עונה. יש פה את נציגי האוצר – מעין אני רואה, וגם יובל. מישהו מכם רוצה להתייחס פה למשהו מהדברים לפני שבן מדבר?

<איציק שמולי:>
לא, מה זה נוגע אליהם...

<מעין נשר:>
רק לשאלה של סתיו, שהלכה, לגבי חוק השכירות. בהחלט, שר השיכון אמר דברים נכונים. הצוות שמוביל את הנושא הוא צוות בראשות משרד המשפטים. הצוות נמצא בישורת האחרונה, ועוד מעט - - -

<היו"ר אבישי ברוורמן:>
את רוצה להגיד לנו במשפט אחד מה רוח הצוות? אתם הולכים לגבי פיקוח, מה שהעלתה חברת הכנסת שפיר? 

<מעין נשר:>
זה משהו שצריך להיות מוכרע בשבועות הקרובים, והציבור יראה.
<שלמה בן אליהו:>
אני אסביר. 

<מעין נשר:>
בהחלט נעשתה עבודה מסיבית. 

<היו"ר אבישי ברוורמן:>
בן יסביר. תודה. נתת לנו פה את התשומה. בן, תוסיף גם את הנושא הזה. תודה רבה.

<שלמה בן אליהו:>
קודם כול, לשאלתה של חברת הכנסת גילאון לגבי עסקאות שאושרו בכל הארץ. 
<היו"ר אבישי ברוורמן:>
זה גלאון. 

<אילן גילאון:>
אנחנו מקבלים הזמנות לחתונה – אילן וזהבה גלאון. 

<שלמה בן אליהו:>
לגבי עסקאות שאושרו בכל הארץ, יש לנו 14,729, וביהודה ושומרון – 993, דהיינו 6.7%.  

<היו"ר אבישי ברוורמן:>
שמעת? 

<קריאה:>
לא שמענו טוב.

<היו"ר אבישי ברוורמן:>
תחזור על המספרים.

<שלמה בן אליהו:>
לגבי עסקאות שאושרו במינהל, יש לנו 14,729 עסקאות שאושרו.

<היו"ר אבישי ברוורמן:>
בתוך הקו הירוק.

<שלמה בן אליהו:>
ב-2014, מינואר עד אוגוסט, מתוך זה ביהודה ושומרון, 993, דהיינו 6.7%.

<מיכל רוזין:>
993 יחידות מתוך 14,729.

<אילן גילאון:>
בונים מעט מדי. אין סיבה להצביע בנט. 

<קריאה:>
כמה באמת?

<שלמה בן אליהו:>
אני הסברתי. יש הבדל, שימו לב.

<מיכל רוזין:>
זה שיווקים או בנייה?

<היו"ר אבישי ברוורמן:>
המשפט הכי חשוב בסטטיסטיקה – Liars figure and figures lie.

<מיכל רוזין:>
רגע, אבישי, יש פה משפט מפתח.

<שלמה בן אליהו:>
צריכים לשים לב תמיד למינוחים שלנו ולהגדרות, שתדעו מה לשאול גם. יש שלושה קריטריונים. יש קריטריון שנקרא שיווקים. שיווקים זה לא בהכרח עסקאות שאושרו כי יש שיווקים שנופלים, יש שיווקים חוזרים, וכדומה. הנתון שאמרתי כרגע זה על עסקאות שאושרו, ועל-פי רוב, עסקאות שאושרו זה שיווקים שהיו שנה לפני, בחלקם, כי עד שהם מתאשרים לוקח פרק זמן, במיוחד שיווקים שנעשים בסוף שנה – נעשים בנובמבר-דצמבר, העסקאות שמאושרות הן שנה לאחר מכן. 
לגבי התחלות בנייה – אלה נתונים שמתכנסים בלמ"ס בפיגור מסוים – הנתון שיש, מינואר 2014 עד סוף יוני 2014 היו התחלות בנייה של 20,880, מתוך זה ביהודה ושומרון, 507, דהיינו 2.4%. 

<איציק שמולי:>
אלה התחלות בנייה מינואר עד אוגוסט?

<שלמה בן אליהו:>
לא. התחלות בנייה זה עד יוני. 

<מיכל רוזין:>
חצי שנה. 

<שלמה בן אליהו:>
לגבי הנושא של סיוע בשכר דירה, הנושא ששאל חבר הכנסת שמולי.

<מיכל רוזין:>
סליחה, אתה יכול להגיד כמה שיווקים - - -
<שלמה בן אליהו:>
כן, ביקשתי, ייתנו לי עוד מעט. 

<היו"ר אבישי ברוורמן:>
בן מקבל את הנתונים און-ליין. בבקשה.

<שלמה בן אליהו:>
לגבי הנושא של סיוע בשכר דירה, אכן הייתה טענה שאנשים לא יכולים לשכור דירה בשוק החופשי כי הם צריכים להביא ערבים, וכדומה, והם לא יכולים להתחרות מול השוק החופשי. 

אנחנו חושבים שהטיעון הזה הוא לא נכון כי כל ה-149,000 אנשים שמקבלים סיוע בשכר דירה, הם צריכים להביא לנו חוזה, זאת אומרת כן שוכרים בשוק, ובגלל שהם שוכרים בשוק, לכן הם מקבלים באמת מאתנו את הסיוע בשכר דירה.

אבל, ליתר ביטחון, בשנה שעברה עשינו מבצע מסוים, באנו ואמרנו, בואו נעשה תהליך אחר – אנחנו נשכור את הדירות, דהיינו עמידר תשכור את הדירות ותיתן את זה בשכירות-משנה לדיירים כי אלה שבאמת נניח לא יכולים לשכור – כי אין להם ערבים או שהשוק לא מוכן להשכיר להם, וכדומה – את הביטחון כלפי המשכיר תיתן המדינה. 

והפרויקט הזה נכשל, זאת אומרת לא הצלחנו לשכור דירות, לא היו לנו מספיק אנשים שרצו להיות בשכירות-משנה דרכנו, וגם לא היו לנו מספיק אנשים שיסכימו להשכיר לנו דירות. זאת אומרת, ניסינו ללכת למהלך הזה ולא הצלחנו בו. 
אבל אני אומר, בכל אופן, האנשים שמקבלים מאתנו סיוע בשכר דירה אלה לא אנשים שאומרים לי, אני רוצה סיוע בשכר דירה, או לפי הקריטריונים מגיע להם סיוע בשכר דירה. הקריטריון המרכזי, מעבר לקריטריונים, הוא צריך להביא לי חוזה. 

<איציק שמולי:>
בן, אז איך אתה יודע כמה אנשים לא מסוגלים להביא לך חוזה?
<שלמה בן אליהו:>
אין לנו נתון לזה. 

<רן מלמד:>
זו בדיוק הנקודה.

<איציק שמולי:>
זה הסיפור. 

<שלמה בן אליהו:>
בסדר, בסדר. אז ניסינו לעשות מהלך אחר. פרסמנו שאנחנו הולכים לשכור דירות בשוק הפרטי, אנחנו נשכור דירות בשוק הפרטי, ואנשים שאנחנו יודעים שבאים לבקש מאתנו סיוע – יש כאלה שלא מגיעים אלינו, אליהם אנחנו לא יכולים לפנות – אבל כל מי שהרווחה שולחת למשרדים שלנו ונרשמים אצלנו ועומדים בקריטריונים, יש לנו טבלאות. זה לגבי השאלה של חבר הכנסת שמולי.

מה ששאל רן מלמד, הוא שאל שאלה טובה. הוא אמר שבעצם הסיוע בשכר דירה נשחק לאורך שנים בגלל ששכר הדירה עלה בשוק החופשי, ומה שאנחנו נתנו לא עלה. לכן, בוועדת טרכטנברג, לגבי חלק גדול מהאוכלוסייה שמקבל מאתנו סיוע בשכר דירה, עדכנו את שכר הדירה. זה לא מספיק.

<אילן גילאון:>
מה הסיוע המקסימלי היום?

<שלמה בן אליהו:>
היום זה 3,000 שקלים. זה לא מדויק מה שאני אומר כרגע, 3,000 השקלים האלה זה לממתינים. 

<רן מלמד:>
לממתינים, זה משהו אחר. 

<שלמה בן אליהו:>
לממתינים, זה משהו אחר. אבל, אנחנו הגענו לסיכום עם משרד האוצר שהחל מתחילת 2015, חלק מהאוכלוסייה, אלה שיהיו בקריטריונים כמו ממתינים, יקבלו שכר דירה עד סדר גודל של 4,100, אני חושב שזה יותר מתקרב לשכר הריאלי בשוק. 

<רן מלמד:>
מה זה אומר, הקריטריונים האלה? 

<שלמה בן אליהו:>
אני מסביר. 

<רן מלמד:>
אלה שממתינים זה ברור. מה זה האחרים?

<שלמה בן אליהו:>
הסיוע בשכר דירה שיוגדל לשכר דירה ריאלי, הוא נועד בעצם לפנות לאוכלוסייה שאנחנו מעריכים שיכולים לשכור דירה בשוק החופשי, ובמקום שאני אשלח אותם לדירה בדיור הציבורי, שזה מקום שרמת החינוך ורמת הפעילויות החברתיות הרבה יותר נמוכה, אני מעדיף שיקבלו את הכסף והם יבחרו לעצמם איפה לגור, הם יבחרו לעצמם איפה יהיה המעון של הילד שלהם. 
<רן מלמד:>
אבל זה לזכאי דיור ציבורי. 

<שלמה בן אליהו:>
לא. זה אנשים שהיו בקריטריונים. אני אסביר. 
<רונן כהן:>
זה מוסיף עוד 2,000 אנשים. 

<עידן פינק-אבידני:>
אנשים שמשכנעים אותם לוותר על הזכאות. 

<אילן גילאון:>
וזה לטובתם אבל. 

<מיכל רוזין:>
כמו אותה אם חד-הורית שפנתה אלי. 
<שלמה בן אליהו:>
לא. אנשים - - -

<אילן גילאון:>
אבל זה רק לטובתם, כמובן. 

<שלמה בן אליהו:>
זו שאלה אידיאולוגית, מה הפתרון. המציאות היא שעד היום, לתת לאנשים ואוצ'רים - - -
<אילן גילאון:>
זה אמתלה למה לא לעשות דיור ציבורי. 

<שלמה בן אליהו:>
לתת לאנשים ואוצ'רים שמגיע להם דירה, ולא לתת להם דירה, בעיני זה עוול כי אדם, היום אומרים לו, מגיע לך ביטוח לאומי, והוא לא מקבל ביטוח לאומי, הוא אומר: מה פירוש, עברתי את כל הוועדות, מגיע לי ביטוח לאומי, אני לא מקבל ביטוח לאומי? 

אז אני אומר, אני רוצה לתת לאנשים – אם אני לא יכול לתת להם דירה בגלל שאין לי כרגע את הדירות לתת להם דירה, אני נותן להם סיוע בשכר דירה לטווח ארוך. מה זה טווח ארוך? טווח ארוך, נותנים להם לחמש שנים שכר דירה ריאלי - -
<רן מלמד:>
זה מה שהיה תמיד.

<שלמה בן אליהו:>
- - קרוב לריאלי, ואחרי חמש שנים האדם הזה נבחן. אם הוא לא עומד בקריטריונים, ירד השכר דירה לעוד שנתיים, למשך עד שבע שנים, כדי שלא יורידו בבת אחת את השכר דירה, אבל אנשים שהם רב-מצוקתיים יקבלו בעצם דיור ציבורי. אנחנו לא מדברים על אנשים שהם רב-מצוקתיים. 

<היו"ר אבישי ברוורמן:>
אולי תסביר לציבור הרחב מה זה רב-מצוקתי.

<שלמה בן אליהו:>
אני אסביר. אני רוצה לתת דוגמה, אבל לא זה המקרה. 
<היו"ר אבישי ברוורמן:>
כן, דוגמה.

<שלמה בן אליהו:>
דוגמה, זוג עם פיגור שכלי. אני יודע שאין סיכוי שהוא יוכל להגיע לשוק החופשי ולקבל שכר דירה בצורה הולמת. 

<היו"ר אבישי ברוורמן:>
ברור. 

<שלמה בן אליהו:>
אבל לדוגמה, אנשים שיש להם בעיה של קשיי פרנסה, יכול להיות שאחרי חמש שנים נפתרה הבעיה.

<עידן פינק-אבידני:>
או הילדים שלהם גדלו ואז הם עוד יותר לא יכולים לשלם שכר דירה בגלל שהאם החד-הורית הזאת עכשיו נשארת לבד והיא גם יותר מבוגרת ויש לה פחות הכנסה, וכולי וכולי.

<שלמה בן אליהו:>
נכון, נכון, לפעמים - - -

<עידן פינק-אבידני:>
ואתם מצפים בעצם שהילדים ייקחו חסות על ההורים. 

<שלמה בן אליהו:>
לא. לפעמים ילדים גדלו, יוצאים מהבית, העלות של משק הבית יותר קטנה; לפעמים הילדים גדלו ועוזרים למשפחה. תלוי. 

<קריאות:>
- - -

<רן מלמד:>
זה אומר שאתם לא מתכוונים להעלות את הסיוע בצורה רוחבית. 

<שלמה בן אליהו:>
אני אסביר. אפשר להישאר במצב הקיים כרגע. המצב הקיים כרגע, בינינו, הוא לא טוב. 

<קריאה:>
אפשר לשפר את המצב הקיים.

<שלמה בן אליהו:>
השיפור שאנחנו רואים בשנה הקרובה הוא שיפור די משמעותי, בשני מישורים. במישור אחד, שיש בעצם קנייה מסיבית של דירות לדיור הציבורי. אם כל שנה היינו קונים בין 17 ל-40 דירות, השנה נקנה קרוב לאלף דירות, זאת אומרת זה שינוי משמעותי בשוק של הדיור הציבורי. 
השינוי השני הוא שינוי שבעצם תהיה לנו הגדלה של סיוע בשכר דירה לאלה שבאמת, במצבים רגילים היינו נותנים להם את הוואוצ'ר לדירה, שהם יקבלו סיוע בשכר דירה ריאלי.

<אילן גילאון:>
אלף דירות אתם השנה תרכשו לדיור הציבורי?

<שלמה בן אליהו:>
כן. 

<אילן גילאון:>
כלומר, מעבר למה שוועדת אלאלוף קובעת.

<שלמה בן אליהו:>
לא קשור לוועדת אלאלוף . 

<דוד קשני:>
עוד לא קנו אלף דירות, זה רק ברשימה. 

<שלמה בן אליהו:>
נכון. ואלה לממתינים. 
<דוד קשני:>
בעשרה מיליארד שקל לקנות אלף דירות. 

<אילן גילאון:>
קשני, זו אמירה מאוד חשובה.

<דוד קשני:>
עשרה מיליארד.

<היו"ר אבישי ברוורמן:>
דוד, אתה בזכות דיבור, אני אתן לך עוד מעט.
<דוד קשני:>
אבל אני הייתי הראשון ברשימה. 

<היו"ר אבישי ברוורמן:>
אתה תקבל את הזכות. 

<אילן גילאון:>
תדע לך שהוא חבר הכנסת הכי מתמיד, הוא נוכח פה יותר מכל חברי הכנסת. 

<היו"ר אבישי ברוורמן:>
אתה מספר לי? יכול להיות שבכנסת הבאה הוא גם יהיה חבר כנסת. 

<אילן גילאון:>
כן, אני הצעתי לשים אותו בלוח של הנוכחות. 

<דוד קשני:>
זה תלוי באילן. 

<היו"ר אבישי ברוורמן:>
אתה נכנס לשם לרשימה?

<אילן גילאון:>
מר קשני, אתה תהיה בלוח של הנוכחות, אני אדאג לזה. 

<עידן פינק-אבידני:>
אפשר רק הבהרה על משהו שאמרת לגבי שכירות-משנה?

<היו"ר אבישי ברוורמן:>
בבקשה. 

<עידן פינק-אבידני:>
עידן, מהפורום לדיור ציבורי. אמרת שהשכירות מהפרויקט הזה נכשלה. אני רק רוצה הבהרה – בגלל שלא היה לזה ביקוש? זה מה שאתה טוען? 

<שלמה בן אליהו:>
אל"ף, לא היה ביקוש; בי"ת, גם המשכירים לא רצו להשכיר.

<עידן פינק-אבידני:>
אז אתה רואה, זה לא רק - - -

<שלמה בן אליהו:>
אמרתי, שני הנתונים.

<היו"ר אבישי ברוורמן:>
זה גם ביקוש וגם היצע.

<עידן פינק-אבידני:>
בעצם, אם לבן אדם בשוק החופשי קשה להשיג דירה, עמידר לא  מצליחה.

<שלמה בן אליהו:>
לא. עמידר לא מצליחה כי יש אנשים שלא רוצים להשכיר אכן לאנשים שהם דיירי הדיור הציבורי, נכון. בסדר, אז ניסינו, אמרנו, אוקיי, יש משכירים שלא מוכנים להשכיר; אמרנו, בואו ניתן את הגיבוי שעמידר תשכור את זה, והביטחונות של תשלום שכר הדירה לא הדייר משלם אלא עמידר משלמת, הערבויות הן של עמידר, ובכל אופן לא היו לנו, לא מספיק מציעים ולא מספיק - - -
<עידן פינק-אבידני:>
איך זה לא גרם לכם להגיע למסקנה שכל הרעיון הזה לשלוח את האנשים לנסות להשיג שכירות בשוק החופשי הוא לא הגיוני?
<שלמה בן אליהו:>
הטיעון שלך הוא לא הגיוני, מסיבה מאוד פשוטה. כי אם 149,000 אנשים כן מביאים לי חוזה שכר דירה, ו-10 לא מביאים, אז הטיעון מבחינת ההיגיון אומר שיש בשוק החופשי מוכן להשכיר דירות בדיור הציבורי. לא כולם מוכנים להשכיר, לא כולם מוכנים באותם תנאים להשכיר, זה נכון.

<רן מלמד:>
אדוני, אבל לשאלתי עוד לא ענית. אני מבין שאין העלאה רוחבית מבחינתכם - - -

<שלמה בן אליהו:>
כרגע אין העלאה רוחבית. 

<היו"ר אבישי ברוורמן:>
מר מלמד, מה השאלה הנוספת?

<רן מלמד:>
רציתי לדעת האם יש כוונה להעלות, באופן רוחבי לעדכן את הסיוע בשכר דירה. אני מבין שהתשובה היא שלילית. 

<היו"ר אבישי ברוורמן:>
שלילית. זה ברור לי לחלוטין. גם אני רואה, מכיוון שהכול הולך למס ערך מוסף אפס, אז יהיה קשה. אבל עליזה לביא ביקשה לדבר. חברת הכנסת עליזה לביא, בבקשה.

<עליזה לביא:>
תודה, אדוני היושב-ראש. היה לי חשוב, בין ועדה לוועדה, ואני שומעת, אבל היה לי חשוב מאוד מאוד לבוא לכאן ולחזק את הבקשה, ולחזור על הבקשה להעלות את הסיוע בשכר דירה לאימהות חד-הוריות ולאפשר לנשים שנמצאות במסלול מזונות של הביטוח הלאומי, להגיש בקשה לדיור ציבורי. 

היום, כמו שאתה יודע וכמו שאדוני יודע, לא נותנים להן משום שלא מצליחים לקבוע מי יעשה את הבדיקה, וכל הביורוקרטיה. אנחנו שוב ושוב חוזרים, הקריטריונים, ולגבי מה הבטחת ההכנסה, וכולי וכולי. 

אימהות חד-הוריות, מספרן הולך וגדל במדינת ישראל. צריך לבוא ולתת מענה ראוי, נכון, שבאמת יאפשר להן להמשיך את החיים, לגדל ילדים. בסופו של דבר זה עולה יותר למדינת ישראל, וכדאי שכולנו נמצא את הדרך הנכונה – זה לא כל כך קשה, אדוני. 

אני יושבת ומקשיבה, עוקבת, אבל אני שומעת אצלי בוועדה, ויושבים פה אנשים שבאמת מנסים לקדם את זה גם בשטח וגם בזירה החברתית, אבל אי אפשר שלא לתת את הדעת על זה, ומהר. תודה, אדוני היושב-ראש. 
<היו"ר אבישי ברוורמן:>
רונן כהן, בבקשה. תגיד לציבור את מעמדך הרם. 

<רונן כהן:>
אני מנהל הסיוע בדיור במשרד הבינוי והשיכון.

<היו"ר אבישי ברוורמן:>
עושה עבודה רצינית.

<רונן כהן:>
משתדל. זו בדיוק התכלית של התוכנית שדיבר עליה המנכ"ל, של סיוע מוגדל וארוך טווח. סוגיית דמי המזונות עלתה, גם דובר בה בבית-משפט. יש שם שאלה של מבחני תעסוקה. אנחנו לא רוצים להעמיד אותם במצב בלתי אפשרי, שהם צריכים לבחור בין אוכל לילדים - - - 

לכן, מה שקורה, שהמשרד הגיע לסיכום עם משרד האוצר שבתחילת 2015 הם יקבלו סיוע בשכר דירה מוגדל, בן 3,000 ומעלה, שזה שכר דירה ריאלי, נותן מענה במקומות גם שלא קיים דיור ציבורי, ולמעשה, מצאנו אני חושב את נקודת האיזון.

<רן מלמד:>
רונן, זה חד-הוריות שזכאיות לדיור ציבורי. ומה עם אלה שלא זכאיות?
<היו"ר אבישי ברוורמן:>
זאת הייתה השאלה של חברת הכנסת לביא.

<רונן כהן:>
זה מה שהיא אומרת – שעומדות באותם קריטריונים, אלא שבגלל שהן לא מקבלות הבטחת הכנסה אלא דמי מזונות, נמנע מהן. יקבלו את הסיוע בדיוק כמו שמקבלים זכאי הדיור הציבורי.
<רן מלמד:>
מצוין. יופי. 

<היו"ר אבישי ברוורמן:>
זאת בשורה טובה, חברת הכנסת לביא.

<עליזה לביא:>
בשורה טובה מאוד. 

<רונן כהן:>
וחשוב לומר שבמסגרת הזאת, זה אומר ש-2,500 משפחות נוספות נכנסות פה למעגל הזכאות, והנטל הכלכלי הוא כמובן קטן.
<היו"ר אבישי ברוורמן:>
אני מודה לך, רונן. תישאר לשבת כי עוד מעט יבואו עוד שאלות אליך. 

<עליזה לביא:>
אתה רואה, אז פתחת טוב, אדוני היושב-ראש. 

<שלמה בן אליהו:>
אדוני היושב-ראש, זה עלה בעוד 2,500 משפחות. 

<היו"ר אבישי ברוורמן:>
יפה. אני אומר, אשר לקיסר לקיסר.

<עליזה לביא:>
רן, יש לך בשורה.

<היו"ר אבישי ברוורמן:>
רבותי, מכיוון שהיום גם התפרסם – ואנחנו יודעים – שבישראל כל כך הרבה ילדים עניים, 35% מהילדים, אני רוצה מילה למוטי אלבז מהשדולה למען רווחת הילד. מוטי, מה אתה רוצה להוסיף היום?

<מוטי אלבז:>
מה שרציתי להוסיף, אנחנו אנשי שטח, לובי של הרבה שנים, ויש הרבה חוקים שיזמנו כאן, ובזכות החוקים האלה למשל בנושא של הדיור, אנחנו היינו בין היוזמים של הגנה לנוטלי המשכנתאות. בזמנו כשהיו מפונים, בזמן אמת היו 2,000 מפונים עם צווים, בזכות החקיקה שהעברנו והוועדה הבין-משרדית שעוזרת היום, כמעט ואין פינויים. כמעט ואין פינויים, ואנחנו נמצאים בשטח. זה בזכות החוק הזה.
<היו"ר אבישי ברוורמן:>
יפה. יש דבר מסוים שאתה רוצה להעלות כשאלה לרונן?

<מוטי אלבז:>
אני קודם כול אגע בנושא של הילדים. אנחנו מובילים את הנושא, יש מספר חוקים שהצלחנו ליזום – הנושא של האוכל וההזנה חשוב לנו. אנחנו מקדמים פרויקט של 10,000 מנות שיגיעו לתלמידים לבתי-ספר. 
הפגישה האחרונה שהייתה לי עם חבר הכנסת כבל, שהציע היום את הנושא של העיתונות, שיחייבו מכירה של עיתונים, אמרתי לו: תעלה הצעה שימכרו את זה בשקל ושיתרמו את זה לעמותת ילדינו בנושא של חיזוק הזנה.
<היו"ר אבישי ברוורמן:>
אני מציע שאת המלחמה בין "ישראל היום" ל"ידיעות אחרונות" - - 

<מוטי אלבז:>
לא, לא, בלי קשר. 

<היו"ר אבישי ברוורמן:>
- - לא תעביר לפה כי זה עוד יהרוס לך את כל הקטע.

<מוטי אלבז:>
לא, לא, אני בעד חופש הביטוי. 

<היו"ר אבישי ברוורמן:>
לא, בוא נעזוב את זה.

<מוטי אלבז:>
אבל לא משנה.

<היו"ר אבישי ברוורמן:>
יש לך איזה שאלה?

<מוטי אלבז:>
בנושא של הדיור, כן. אני נמצא הרבה בשטח. ממוצע הדירות ברחבי הארץ – וזה נתונים שאני בשטח  – ממוצע של 2,500 שקל: באשקלון, באר שבע, שדרות, עכו, טבריה, כל היישובים האלה. ומה שקרה בדיור הציבורי, שהיו מקובעים בשכונות שכוחות-אל. 
הרעיון שלנו הוא לפזר את זה ולתת את הזכות לחד-הוריות, בשום פנים ואופן לא לעבור את מסלול התיוג של הרווחה. תוציאו את הדבר הזה, לתייג חד-הורית עם ילד שהיא חייבת לעבור דרך הרווחה – לא להעביר את זה דרך שם. התיוג הזה מפריע, זה הופך אותם לעניים, לרשימה שחורה, שצריך להוריד אותה. 

לנו יש רעיון שאנחנו יכולים להעמיד למדינת ישראל אלף דירות לשכירות ברמה של 2,000 שקל, למדינת ישראל. 

<היו"ר אבישי ברוורמן:>
אוקיי. 

<מוטי אלבז:>
אנחנו מוכנים, תוך 90 יום יזמים מוכנים, במרווחי זמן של חמש שנים. ואתה צודק, אדוני המנכ"ל, שיש התפתחות במשפחה, יש שינויים במשפחה, ואתה צודק שצריך לקצוב את זה לחמש שנים, במרווחים. 

<היו"ר אבישי ברוורמן:>
מוטי, אני שואל פה את רונן – אם לא קשה לך, תעלה בכתב את הרעיון. 
<מוטי אלבז:>
אני מעלה את זה בהצעה מסודרת. 

<היו"ר אבישי ברוורמן:>
עם בקשה מסודרת. תעביר את זה בבקשה אלינו ואל רונן ואל בן. 

<מוטי אלבז:>
מצוין. היזמים כן מוכנים. 

<היו"ר אבישי ברוורמן:>
ואנחנו ננסה לקדם את זה. יפה מאוד, יישר כוח. 

<מוטי אלבז:>
יפה. יש לי נושא נוסף. 

<היו"ר אבישי ברוורמן:>
עוד נושא, עם עוד רעיון?

<מוטי אלבז:>
נושא נוסף. אנחנו מקדמים אלף יחידות דיור מהשוק החופשי - יזמים פרטיים, ברמות וילה בשרון, בקו הירוק שאין עליו מחלוקת, ברמה של 700,000 שקלים. אנחנו מקדמים פרויקט של 175 יחידות דיור בדרום באזור  מיתר, גם בגלל שיש מענקים, האזור זוכה למענקים, אזור תיירות, גם ברמה של 700,000 שקלים. אז יש חסמים של המדינה, אנחנו מנסים - - -

<היו"ר אבישי ברוורמן:>
תעביר לנו כל דבר, אנחנו נעזור לך. 

<מוטי אלבז:>
מצוין. אני אעביר את זה בצורה מסודרת.

<היו"ר אבישי ברוורמן:>
גם לאנשי הביצוע, ואנחנו נעקוב אחרי כל דבר כי אנחנו נמשיך את הדיונים.

<מוטי אלבז:>
בסדר. עוד דבר אחד אחרון. מדובר על אלף דירות בדיור הציבורי שסגורות, אטומות. לא יכול להיות מצב שאנשים ברחוב, לא יכול להיות. זה לא עניין של תקציב, יש 100 מיליון שקל בעובר ושב בחברת עמידר. אין לה בעיה של כסף. ואם כן, אז יש לנו גם הצעה שהשוק החופשי יכול לבוא לשפץ את זה, ולהעמיד את זה חזרה.

<היו"ר אבישי ברוורמן:>
מוטי, אתה מעביר לי את הכול בכתב, ולרונן. 

<מוטי אלבז:>
אני אעביר את זה מסודר. הגיע הזמן שתתעוררו עם הדבר הזה. 

<היו"ר אבישי ברוורמן:>
תודה.

<מוטי אלבז:>
אנחנו אנשי שטח. דרך אגב, הייתי חבר מועצת העיר בגיל 22 בשדרות בתקופה של עמיר פרץ, הייתי עוזר של שר הדתות וסגן שר השיכון מש"ס. יש לי את ההבנה הזאת של המערכת. 
<היו"ר אבישי ברוורמן:>
מוטי, ברוך תהיה ועוד נשאר לך הרצון והתשוקה לעשות למען הציבור.

<מוטי אלבז:>
תודה לך, אדוני. תודה, תודה, אדוני. 

<היו"ר אבישי ברוורמן:>
יישר כוח. רשומים לי: משה בר, יובל פרנקל, ולקשני אני נותן את היכולת לסגור את הדיון.

<אילן גילאון:>
אתה תהיה נסים זאב של הישיבה.

<עידן פינק-אבידני:>
אני רציתי לשאול כמה שאלות על הדיור הציבורי. 

<היו"ר אבישי ברוורמן:>
אז גם עידן אבידני. משה בר, בבקשה.

<משה בר:>
שמי משה בר, אני יושב-ראש עמותת תנו יד לחירש נכים למען נכים. אני רוצה להעלות שני נושאים על חברת עמידר, להסביר לכם מה נעשה פה במדינה.

אני היום, כדייר עמידר, ששירתתי בצבא, נפגעתי בצבא – ואני לא נכה צה"ל, אני נכה הביטוח הלאומי – עשיתי 13.5 שנים מילואים בהתנדבות, כולל הגיוס בהתנדבות, והיום הם שולחים לי בשקר – יש לי פה את כל הדברים – גם למבקר המדינה, שאני לא משלם, כשיש לי קבלות על הכול, ומחפשים איך לזרוק אותי מהדירה בגיל שלי. שתבינו מי זה חברת עמידר. אני עשיתי נגדם עצומה.

<היו"ר אבישי ברוורמן:>
רגע, משה. אני מציע, לנושא הפרטני שלך - - -

<משה בר:>
לא, לא, לא. 

<עידן פינק-אבידני:>
זה לא נושא פרטני, זה קורה להמון דיירים. 

<משה בר:>
לא, לא, הנושא שלי הוא כללי אבל אני לא יכול לדבר בשם כולם אז אני מעלה את הנושא שלי. 

<היו"ר אבישי ברוורמן:>
לא, אני רוצה מייד לקבל תשובה מרונן.
<משה בר:>
גם השר מטפל בזה וגם הדובר שלו מטפל בזה. 

<היו"ר אבישי ברוורמן:>
אני רוצה לקבל תשובה.
<משה בר:>
הדובר שלו אמר שנמאס לו מחברת עמידר, הם שמים פס עליו, זה הולך בצורה איומה ונוראה.

<היו"ר אבישי ברוורמן:>
אני רוצה לקבל תשובה בנושא הזה.

<משה בר:>
עוד נושא, כבוד היושב-ראש.

<היו"ר אבישי ברוורמן:>
בבקשה.

<משה בר:>
יש לי משפחה עם חמישה ילדים בבאר שבע, בעל נכה, האישה גם בבעיות בריאותיות, הם הגיעו לחברת עמידר עם אישורים רפואיים. נתנו להם בקומה רביעית, כשאסור לבן אדם הזה, הוא מתעלף, אסור לו לעלות קומות. אמרו: הוא סירב לקבל דיור.
<היו"ר אבישי ברוורמן:>
האם יש כאן נציג של עמידר? כי עמיגור יושב.
<הגר קאופמן - שרן:>
כן. 
<היו"ר אבישי ברוורמן:>
המקרה של משה בר ידוע לך?

<הגר קאופמן - שרן:>
אני לא יודעת, אני יכולה לבדוק.

<היו"ר אבישי ברוורמן:>
מה שאני מבקש עכשיו, אני מבקש תשובה ממנכ"ל עמידר. אני מבקש – שני הנושאים שהוא העלה – לגבי שתי הדוגמאות האלה אני רוצה לקבל תשובה.

<הגר קאופמן - שרן:>
אין בעיה, הוועדה תקבל. 

<משה בר:>
כבוד היושב-ראש, אני רוצה להוסיף. ברגע שחשבו שהוא סרבן, הפסיקו גם לתת לו עזרה מלאה בשכר דירה. הוא עם חמישה ילדים, הם חיו על קצבת נכות. הוא מקבל גרושים והוא שוכר בשוק החופשי. האם זו הצורה של חברת עמידר לשקם את האנשים, או להרוס את האנשים?

<היו"ר אבישי ברוורמן:>
משה, אני מבקש על זה תשובה.

<הגר קאופמן - שרן:>
משה, תראה לי - - -

<משה בר:>
גם הסמנכ"ל יודע מזה וגם המנכ"ל וגם השר יודע מזה. 

<היו"ר אבישי ברוורמן:>
מה שאני מבקש ממֶך - הישיבה מסתיימת עוד מעט – אתם יושבים ביחד. אני רוצה בשבוע הבא מכתב מהמנכ"ל שמסביר לי בדיוק – אני מבין שזה גם בדיונים – מה קורה ואיך קורה ולמה זה קורה,  ואיך זה נפתר. תודה רבה.

<הגר קאופמן - שרן:>
אני אבדוק על מה מדובר. 

<היו"ר אבישי ברוורמן:>
הגר שרן, סמנכ"לית - - -
<הגר קאופמן - שרן:>
לא. אני מנהלת מחלקת קשרי ממשל. 

<היו"ר אבישי ברוורמן:>
יפה. אז אני מציע שהדבר הזה יקבל תשובה בעדיפות גבוהה. 

<הגר קאופמן - שרן:>
צריך לבדוק בדיוק.

<היו"ר אבישי ברוורמן:>
תודה. אני מבקש מיובל פרנקל. אני מוכרח להודות שלפני כחודשיים כמדומני, ביחד עם ועדת הכלכלה עשינו סיור, מר פרנקל לקח אותנו לכל מיני מקומות, ואני מוכרח לציין שמה שראיתי – גם בעבודה וגם בשטח, גם במקומות קשים וגם טובים – היה מאוד מרשים, ואני באמת מאוד התרשמתי מהעבודה. גם בעבר, היו כספים שלצערי היו הולכים לכל מיני מקומות – הזכרתם, לסוכנות, היו באים לכל מיני מקומות – היום אני מבין שהבור השחור הזה נסתם. מר פרנקל, בבקשה.

<יובל פרנקל:>
כמה דברים. גם חברת הכנסת עליזה לביא שמעה פה בשורות טובות, אז אני משתדל לדבר על הצדדים היותר חיוביים כי אני חושב – אנחנו אחרי הרבה שנים ואני יכול לומר, פה ציינו אנשים מאוד צעירים – אני 20 שנה בדיור הציבורי במסגרות שונות, אבל אני חושב שהרבה מאוד בעקבות המאבקים הציבוריים וגם הדיונים שנעשו כאן, אבל בייחוד קיימת היום התנהלות שהיא מסוג שונה.

קודם כול, אתה גם ביקרת במקום כזה. מעבר לדירות שקונים, אנחנו גם בונים היום דירות, ואנחנו בתהליך עם משרד הקליטה, ובסיוע ה-Claims Conference וקרן וויינברג ואחרים, אנחנו לבד בתהליך של בניית 300 דירות שמיועדות ברובן לעולים קשישים, רובם הגדול ניצולי שואה, והמשמעות של זה למשל תוספת של 70 יחידות בקריית אונו, 100 יחידות בכפר סבא, 100 יחידות בתל-אביב; ה-200 הראשונות כבר לקראת גמר, ה-100 עומדים לקבל היתר, וזה בתוספת לאלף יחידות דיור שנוצרו בשנים הקודמות, כך שגם קיימת בנייה חדשה, והמשמעות של הבנייה הזאת, זאת בנייה של דירות קטנות שמפנה דירות גדולות יותר לשוק החופשי. 

אני מקווה – המגמה הזאת שמשרד הקליטה הוא שותף מרכזי בהובלתה - - -
<היו"ר אבישי ברוורמן:>
מר פרנקל, אני הלוא ראיתי, אבל אני זוכר שאחת הבעיות שאתה הראית לי – ואני לא זוכר אם זה היה בשדרות או במקום אחר – שבאנו למקום שמצד אחד יכולת לפתח, ומטר וחצי בצד השני הבית היה שייך, למי?

<יובל פרנקל:>
לא, זאת בעיה אחרת.

<היו"ר אבישי ברוורמן:>
פשוט, זה מדהים.

<יובל פרנקל:>
אתה צודק, אבל אם פעם יהיה דיון אמיתי על חוק בחירת הדירות, חלק גדול מהבתים הפכו לבתי רוב-רוכשים. ברגע שהבית הוא רוב-רוכשים, והוא שייך לדיירים כי הם קנו את רוב הדירות, אז התגשם החלום הסוציאלי אבל אנחנו כבר לא יכולים לטפל בבית הזה.
<היו"ר אבישי ברוורמן:>
ואז מה שאתה רואה, מה שהם מטפלים - -  

<רן מלמד:>
לכן אנחנו מנסים לתקן את זה.

<היו"ר אבישי ברוורמן:>
- - ממש נהדר, בצד השני הזנחה טוטלית, ואפילו הם רוצים, הם לא יכולים.
<יובל פרנקל:>
אבל שם אסור לנו על-פי החוק לטפל. 

<היו"ר אבישי ברוורמן:>
אסור להם על-פי החוק, והם מוכנים לעשות את זה. 

<יובל פרנקל:>
ואנחנו לפעמים באותה חצר, אבל אתה לא יכול. אנשים קנו את הדירות, אי אפשר להחזיק פה את המקל משני קצותיו. 

<היו"ר אבישי ברוורמן:>
צריך פה איזה פתרון יצירתי. צריך להביא את מלמד.

<יובל פרנקל:>
אבל גם כאן, אני מוכרח לומר, מעבר לעניין של בניית דירות וקניית דירות יש עניין משמעותי של תוספת דרמטית – אנחנו שנים דיברנו על זה – תוספת דרמטית של התקציב לשיפוץ דירות. שנים אנחנו באנו ואמרנו כאן שאנחנו מקבלים 770 שקלים פר שנה. אני נקראתי לפני חודשיים למשרד השיכון ואמרו לי, עוד השנה אנחנו מבקשים ממך להוציא שני מיליון על שיפוץ דירות קשות, בסדרי גודל של 50,000 ו-60,000 שקלים לדירה, ואנחנו כבר עובדים על זה. ובשנה הבאה התקציב – עוד פעם, אני רוצה לראות את זה בעיניים, אבל הוא כבר במסמכים – הולך להיות משולש, פי-שלושה. זאת אומרת, אנחנו נקבל עוד 17 מיליון על 9 מיליון שקיבלנו בשנה שעברה, וזה דבר שהוא בעל משמעות דרמטית מבחינת אחזקת הדיור הציבורי. 

עוד פעם, זה לא יכסה בשנה אחת ובשנתיים את כל הפיגור של השנים הרבות אחורה, הוא גם לא יטפל בבתי רוב-רוכשים, אבל התחושה שלי, אנחנו פעם ראשונה נמצאים במצב שאנחנו יוזמים שיפוצים על-פי תוכנית מסודרת, רב-שנתית, של שלוש שנים לפחות, שזאת יכולה להיות בהחלט בשורה גדולה.

<היו"ר אבישי ברוורמן:>
יובל, מה שאני מבקש – אתה יודע שאני חסיד של לוי אשכול, שאמר, אל תחסום שור בדישו – אבל אנא קצר כי אנחנו צריכים לסיים. 
<יובל פרנקל:>
אז אני מקצר ואני חושב שאמרתי מספיק דברים שיש בהם בשורה חיובית. 

<היו"ר אבישי ברוורמן:>
ובאמת, כשהסתובבנו בשטח, ועדת הכלכלה, הלהט שאתה עובד, עם הצוות, אני רואה שם ממש אידיאליזם, נתן לי בשורה. 

משום מה, אני לא יודע, אולי הרוח של עמיגור צריכה לפעפע יותר לעמידר.

<הגר קאופמן - שרן:>
אדוני היושב-ראש - - -

<יובל פרנקל:>
אני מוכרח, תרשי לי לפני זה. אני רוצה לומר את זה, לא שאת תאמרי. התחושה שלי – ואני רוצה לומר את זה בחברות הכי גדולה – שנעשה עוול גדול מאוד לעמידר. 
<הגר קאופמן - שרן:>
תודה.

<יובל פרנקל:>
לכן אני רציתי לומר את זה. 

<הגר קאופמן - שרן:>
אז יש לי גם בשורה.

<יובל פרנקל:>
הרי כל מה שאני מספר, קורה גם בעמידר. 

<הגר קאופמן - שרן:>
נכון. 

<יובל פרנקל:>
וקורים הרבה דברים, ואם יש דבר נקודתי צריך לבדוק אותו. כמו שפונים אלי – ופונים אלינו הרבה פעמים – ואנחנו עונים, משתדלים לענות און-ליין, אבל אני חושב שיש פה איזושהי התנפלות, שלא ראויים המאמצים הגדולים שכן נעשים בעמידר, לא ראויים לאמירה הזאת ואני חושב שיש פה שיתוף פעולה. 

<הגר קאופמן - שרן:>
אדוני היושב-ראש, אני רוצה רק לחזק משהו אחד. קודם כול, שיתוף הפעולה בין עמידר לעמיגור הוא קרוב ואנחנו עובדים בשיתוף פעולה מלא. 

אני רוצה להגיד שכבר היום יש לנו ישיבת דירקטוריון שאמורה לעבור בה החלטה שעמידר, באישור משרד השיכון, מכספי החברה תשקיע 80 מיליון שקלים בשיפוץ הדירות, הדירות של הדיור הציבורי. 

<רן מלמד:>
קיבלתם עכשיו 60 מיליון ממשרד השיכון. מה זה מכספי החברה?

<הגר קאופמן - שרן:>
אנחנו לא קיבלנו 60 מיליון ממשרד השיכון.

<שלמה בן אליהו:>
לא. זה מעבר. 

<רן מלמד:>
נוסף? 

<הגר קאופמן - שרן:>
בנוסף ל-60 מיליון, עמידר מכספה. 
<רן מלמד:>
בנוסף זה בסדר.

<יובל פרנקל:>
יש לך יום טוב היום, רן. 

<הגר קאופמן - שרן:>
יש לנו ישיבת דירקטוריון היום, שבה תתקבל החלטה על הקצאת 80 מיליון שקלים מכספי עמידר – לא מכספי משרד השיכון – לשיפוץ דירות בדיור הציבורי, וזו בדיוק המטרה של עמידר, להפוך מצד אחד לחברה עסקית שתוסיף דירות לשוק – גם לשוק הכללי וגם לתחום הציבורי, אבל לא שוכחת את הרווחה שלה. כל מקרה לגופו. יש מקרים שיש בעיות, נטפל בזה. 

<היו"ר אבישי ברוורמן:>
אני מבטיח לך גם כן – כמו שאנחנו באנו לעמיגור - -
<הגר קאופמן - שרן:>
אני הגשתי בקשה.

<היו"ר אבישי ברוורמן:>
- - אנחנו גם נבקר בעמידר בעין בוחנת, כי באמת אנחנו רוצים לראות את הדברים.

<הגר קאופמן - שרן:>
אין בעיה. 

<היו"ר אבישי ברוורמן:>
אני נותן לבן, ואחרי כן הבטחתי שתי מלים בלבד לעידן, ואת מילת הסיום לדוד קשני. 

<פנינה תמנו-שטה:>
אדוני היושב-ראש, רק לפני - - -
<היו"ר אבישי ברוורמן:>
פנינהל"ה, לקראת הסיום. אז ניתן לפנינה את המילה האחרונה. 

<שלמה בן אליהו:>
רק להשלים מה שהיא אמרה. 

<היו"ר אבישי ברוורמן:>
בבקשה, בן.

<שלמה בן אליהו:>
אני רוצה להגיד שהביקורות שיש מול עמידר או עמיגור, זה לא מופנה לכתובת הנכונה. עמידר ועמיגור הן שלוחות של משרד השיכון, אנחנו  מנחים אותם איך לטפל, אנחנו מנחים אותם גם איך לפנות. 

<משה בר:>
אז הבעיה של משה בר זה אתה? 

<שלמה בן אליהו:>
כן. תמיד, הכול שלי. הכול באחריותי. 

<משה בר:>
כבוד היושב-ראש, רק מילה. 

<שלמה בן אליהו:>
אני אענה.

<משה בר:>
מילה אחת, שהוא יבין. 

<היו"ר אבישי ברוורמן:>
עוד מילה.

<משה בר:>
אני קיבלתי פעמיים תקציב לשיפוץ הדירה ברפואי, ופעמיים עמידר החזירה את זה – שאני סירבתי לשפץ. אפילו מבקר המדינה מטפל בזה. זו חברת עמידר, אדוני. 

<היו"ר אבישי ברוורמן:>
לגבי הבעיה שלך אני רוצה לדעת מה קרה.

<שלמה בן אליהו:>
אני רק אומר, עמידר פועלת, אני מאמין, בנאמנות. יש מקרים בודדים, יש מקרים שבהם יש חוסר רגישות, התנהגות לא נאותה. המקרים הבודדים האלה צריכים להגיע אלינו ואנחנו נטפל בהם. 

<היו"ר אבישי ברוורמן:>
המקרה של בר מטופל? 

<שלמה בן אליהו:>
אני אבדוק אותו. 

<משה בר:>
אריק מטפל בזה. 

<היו"ר אבישי ברוורמן:>
אני לקחתי את זה עכשיו, מר בר. 

<שלמה בן אליהו:>
הנושא המשמעותי שיש כרגע בעמידר – וזה מה שאמרה שם הגר – יש דירקטוריון חדש שנבחר לעמידר.

<הגר קאופמן - שרן:>
נכון.

<שלמה בן אליהו:>
יש שינוי משמעותי כרגע, שהמשמעות שלו שעמידר באה ואומרת: אני גם לוקחת מהתקציבים שלי, מהכספים שלי - -
<הגר קאופמן - שרן:>
בדיוק. 

<שלמה בן אליהו:>
- - לא רק מהכספים שמשרד השיכון מקצה לה, עושה שינוי כיוון - - 

<היו"ר אבישי ברוורמן:>
יפה.

<רן מלמד:>
למה המנכ"ל אגב התפטר?

<שלמה בן אליהו:>
- - זה בהנחיה של השר, שבא ואמר: לא ייתכן שיש כספים בעמידר שיישמרו שם לצורך צבירת רווחים, הכספים האלה מיועדים לדיירי הדיור הציבורי. 

<היו"ר אבישי ברוורמן:>
תודה, בן. שתי מלים לעידן אבידני.

<דוד קשני:>
שתי מלים לדוד.

<היו"ר אבישי ברוורמן:>
לא. עשר מלים לדוד קשני, ושאלה לחברת הכנסת ידידתי פנינה תמנו-שטה. 

<עידן פינק-אבידני:>
קודם כול, אני רק רוצה להגיד שיש לנו המון שאלות ואני אשמח אם נוכל להעביר רשימת שאלות. 

<היו"ר אבישי ברוורמן:>
תעבירי בכתב אליו, עם העתק אלי, כדי שאנחנו נפקח. 

<עידן פינק-אבידני:>
מצוין. השאלה העיקרית שאני רוצה לשאול זה לגבי הקרן החדשה שהוקמה לאחרונה. הבנו שכן הוקמה קרן ושיש כסף בקרן הזאת. מעבר לשאלות הנקודתיות של כמה כסף יש וכל הדברים האלה, רצינו לשאול מה הממשק בין הקרן, בין משרד השיכון ומשרד האוצר, ומי מפקח על זה. נשמח לקבל הבהרות, במיוחד לאור זה שבשנים האחרונות, כספים של הדיור הציבורי ממש נגנבו מהדיירים.

<שלמה בן אליהו:>
אני אענה לך. הכסף הזה מגיע ישירות מהחברות שמוכרות את הדירות, ישירות למשרד השיכון. יש קרן במשרד השיכון, שהוא מנהל אותה. מתוך הכספים שנאספו עד עתה ממכירת הדירות בדיור הציבורי, העברנו כבר 200 מיליון שקלים לעמידר לצורך קניית דירות, זאת אומרת מה שדיברנו, הולכים לקנות אלף דירות מתקבולים על חשבון רכישת הדירות שהגיעו כבר, העברנו 200 מיליון שקלים, אנחנו הולכים להעביר בשבועיים הקרובים עוד 100 מיליון שקלים. עמידר עכשיו קיבלה גם את ההנחיות איזה סוג דירות קונים ומה קונים. 
מה אנחנו כן קונים מהכספים האלה? יש לנו רשימת ממתינים. רשימת ממתינים בעצם מאופיינת – אני יודע נניח שדייר מספר 1 הוא אדם שצריך דירה בקומת קרקע בהוד השרון, אז הולכים לחפש דירת קומת קרקע ברמת השרון, שתתאים לאותו אדם שממתין במספר 1, וככה לפי הרשימה. ואלה כספים שמגיעים, לא נשארים אצלנו, עוברים ישירות לחברות לצורך קנייה.
<היו"ר אבישי ברוורמן:>
עידן, את יתר השאלות אנא תעבירי, ואנחנו נעקוב. 

<עידן פינק-אבידני:>
זה אומר שהאוצר לא מעורב הפעם בקרן הזאת?

<שלמה בן אליהו:>
יש לנו פעם ראשונה הנאה, שהאוצר צריך לבקש מאתנו נתונים ואנחנו לא צריכים לבקש ממנו. 

<היו"ר אבישי ברוורמן:>
יפה מאוד. דוד קשני. 
<דוד קשני:>
כל הכבוד ליושב-הראש, ורבותי, דוד מהפורום לדיור ציבורי. אילן, אני רוצה שאתה תקשיב למספר שאני נותן עכשיו, זה נוגע אליך, מה ששאלת ולא ענו לך. 

מאז קום המדינה היו 400,000 דירות בדיור הציבורי. ב-1998, לפי החוק של רן כהן שחוקקנו אותו כאן בכנסת, היו 120,000 דירות ברשימה. 40,000 דירות נמכרו מתוך הרשימה הזאת, 60,000 במלאי היום. לאן נעלמו 20,000 דירות, זאת השאלה שאתה שאלת, חבר הכנסת אילן גילאון. מבקר המדינה גם שאל את אותה שאלה שאני שואל, ועד היום הם לא ענו על העניין הזה. 

הם מוכרים את הדירות האלה לכל מי שרוצה, והוא לא גר בדיור ציבורי, אנחנו יודעים את זה. 20,000 דירות, רבותי. 
<פנינה תמנו-שטה:>
לא, חלקן לא נמכרו, פשוט יש להן שימוש לצרכים אחרים. 

<דוד קשני:>
40,000 נמכרו לדיירי הדיור הציבורי. נכנסו שלושה מיליארד שקלים, מתוכם שני מיליארד עברו ליהודים בארצות-הברית. 

<שלמה בן אליהו:>
יש 20,000 דירות שאנחנו מחביאים אותן.

<דוד קשני:>
לא, אתה לא מחביא אותן, אתה פשוט מוכר אותן בשוק החופשי. אני יודע את זה ממבקר המדינה.

<עידן פינק-אבידני:>
או שנותנים לסטודנטים לשלם 400 שקל בחודש.

<דוד קשני:>
אתם לא אומרים את זה. אנחנו יודעים את זה.

<שלמה בן אליהו:>
אני יכול להגיד לך במילה אחת – לא היה ולא נברא.

<דוד קשני:>
עוד שאלה קטנה. יש לנו 60,000 דירות בדיור הציבורי, המלאי. מה שאני שואל - - -

<היו"ר אבישי ברוורמן:>
הייתה פעם שאלה "איפה יוסל'ה?" כשאילן נולד, הייתה שאלה "איפה יוסל'ה שוחמכר", בכל העיתונים היה "איפה יוסל'ה". עכשיו הוא שואל איפה ה-20,000. אתה תענה. 
<דוד קשני:>
שאלה שנייה שלי: יש 60,000 במלאי. פעם היה מדובר לעשות דודי שמש לדיירי הדיור הציבורי. אני רוצה לשאול כמה דודי שמש עשו לתוך ה-60,000 האלה. 

<היו"ר אבישי ברוורמן:>
תודה. 20,000 דודי שמש. בן, תשובתך. 

<שלמה בן אליהו:>
אני לא יודע איך להתבטא - - - 

<היו"ר אבישי ברוורמן:>
20,000 – לא היה ולא נברא, אמרת? זה אגדה? 
<דוד קשני:>
אלה שאלות קשות. 

<קריאה:>
סליחה, אתה לא צריך להתאפק.

<שלמה בן אליהו:>
אני אתאפק. אני אבדוק.

<היו"ר אבישי ברוורמן:>
בסדר. תודה. 

<יובל פרנקל:>
לגבי הדודי שמש, אני יכול לומר בעמיגור אבל אני בטוח שזה גם בעמידר. מתוך 12,000 דירות של דיור ציבורי, נשארו לנו פחות מ-2,000 שאין בהן דודי שמש, זאת אומרת בעקבות התקציב המיוחד הוחלפו ב-80% מהדירות. 

<היו"ר אבישי ברוורמן:>
יפה מאוד. 

<קריאות:>
- - -

<רן מלמד:>
אחד החוקים הכי חשובים.
<הגר קאופמן - שרן:>
גם בעמידר, דרך אגב.

<היו"ר אבישי ברוורמן:>
מילה אחרונה לחברת הכנסת המקסימה פנינה תמנו-שטה. 

<פנינה תמנו-שטה:>
אדוני היושב-ראש, אני מאוד מעריכה את זה שאתה מוביל את הדיון הזה, זה דיון ראוי לשבח, אבל אני אעריך אותך עוד יותר אם תעדכן אותי בפעם הבאה שיש דיונים כאלה.
<היו"ר אבישי ברוורמן:>
זה מפורסם בכתובים, אני לא מעדכן אישית. 

<פנינה תמנו-שטה:>
לצערי, באמת לא יכולתי להיות נוכחת בכל הדיון, אבל כמה נקודות שאני כן רוצה להתייחס אליהן. 
הדבר הראשון, בהמשך לדברים שלך, אני חושבת שאתם צריכים לרשום לכם כן לצאת למאבק בלתי מתפשר לפנות את הדירות של הדיור הציבורי, שכרגע משתמשים בהן לצרכים אחרים. יש כ-3,000 דירות כאלה במאגר, אולי פחות, אבל אני יודעת שזה למעלה מ-1,000 – היה לנו דיון על זה, רונן, בוועדה לזכויות הילד. אני חושבת שזה לא הגיוני שאנחנו נשב בחיבוק ידיים. אני בטוחה שאתם מנסים לעשות משהו, אבל לא מספיק מתפשר. אם רוצים לפנות את הדירות האלה, אפשר כמובן לשנס מותניים יחד עם המשטרה, יחד עם ההוצאה לפועל, עם מי שצריך, כי זה אמור לשמש עוד כמה אלפי משפחות שקורת הגג הזאת, תאמין לי, תציל אותן. זה דבר ראשון.
<עידן פינק-אבידני:>
הם לא רוצים.

<פנינה תמנו-שטה:>
הדבר השני שאני רוצה להתייחס אליו.

<עידן פינק-אבידני:>
הם לא רוצים. 
<שלמה בן אליהו:>
שטויות. 

<עידן פינק-אבידני:>
הסטודנטים של איילים שגרים בדיור ציבורי בקריית שמונה משלמים 400 שקלים.
<פנינה תמנו-שטה:>
לא ניכנס למה זה משמש, יש כל מיני שימושים. לדעתי זה לא נכון להיכנס עכשיו לאיזה שימושים.

הדבר השני שאני רוצה להתייחס אליו ולברך על כך שבעצם יש לכם כמדיניות, לתת מבחינת הדיור הציבורי לאנשים שהם רב-מצוקתיים, זה דבר מאוד חשוב.
<היו"ר אבישי ברוורמן:>
הוא התייחס לזה. 

<פנינה תמנו-שטה:>
זה דבר מאוד חשוב, אני רק מברכת על זה. והדבר האחרון שלשמו אני הגעתי, אני רוצה לשאול אתכם, מה קורה עם התקציב? דיברתם על שיתוף, אחד האנשים המכובדים פה דיבר על שיתוף פעולה עם משרד הקליטה. אני רוצה לדעת מה קורה מבחינת יוצאי אתיופיה כי הייתה תוכנית חומש – אתם מכירים שניכם, מכובדי – ועם זאת, ה-120 מיליון שקלים שבג"ץ גם קבע שצריך לעשות איתם שימוש, לא נעשה פה שימוש.

דיברתם על בנייה לעולים חדשים. בקריטריונים של בניית הדירות שדיברו עליהן פה, יוצאי אתיופיה לא נכנסים. 
אני רואה את הדף הזה במצגת שלכם על הסכמי הגג. אני חושבת שיש לנו הזדמנות נדירה ואדירה, ואני חייבת לומר לך, אדוני המנכ"ל, שרונן יושב אתנו בוועדה בין-משרדית, עושה עבודת קודש ומוביל את זה ומבין שיש שכונות מצוקה שחייבים להעלים אותן – קריית משה, חפציבה ועוד ועוד שכונות, רמת אליהו – ואני הייתי בכלא אופק, שזה הכלא היחיד לקטינים במדינת ישראל, 30% מהכלואים זה ילדים אתיופים, כשאנחנו רק 1.5% מכלל האוכלוסייה - וברוורמן, תשמע – שאלתי אותם איפה הם גרים, שאלתי אחד-אחד, כולם גרים באותן שכונות שהפכו להיות גטאות. 
אנחנו צריכים, תחת הסכמי הגג המדינה צריכה להוביל מהלך של בינוי-פינוי, לפחות בתור התחלה פיילוט של חמש שכונות, ולדאוג לכך שזה נכנס בתקציב, ואתם חייבים לקחת את זה כתוכנית דגל, כי זה לא בעיה של יוצאי אתיופיה, זה בעיה של כלל החברה ואנחנו נפתור אותה.
<היו"ר אבישי ברוורמן:>
יישר כוח, חברת הכנסת תמנו-שטה. רונן, אתה פה תתייחס במילה אחת, ואני אסכם. תודה.

<רונן כהן:>
קודם כול, אני חייב להגיד לכם, למדתי הרבה מהדיונים בתוכנית חומש, באמת, דברים שהם ברמה - - -
<היו"ר אבישי ברוורמן:>
היכולת שלו – ואני מוכרח לציין כי אני יושב עם הרבה פקידי ציבור - רונן מקשיב. חוכמת ההקשבה, ואני מאמין בחוכמת השולחן. יכולת ההקשבה, ולקחת רעיונות ודברים – הנה, מוטי אלבז העלה – זו תכונה מאוד יפה. צניעות והקשבה. 
<רונן כהן:>
אז אם כבר מדברים על צניעות אז חשוב לומר שלמדתי הרבה, בכל צעד ושעל, תובנות. ככל שהעמקתי, פניתי למנכ"ל, תיארתי לו את הדברים, קיבלתי רוח גבית. אני חושב שאנחנו הולכים להיות שותפים לאיזושהי הצעה פורצת דרך. אני מקווה מאוד שכולם יהיו.
לגבי השכונות שדיברת עליהן, זה היה הרעיון של המנכ"ל, הנושא של פינוי-בינוי. הוא חושב שצריך לשים את כל הכסף שם, אנחנו מתווכחים, אני רוצה שהוא ישאיר לי קצת משהו אחר, אבל בעיקרון זה הכיוון.

אנחנו מודים, מבינים שהתוכנית הקיימת נכשלה. אם לא נשנה את הכללים הכסף יישאר, ואנחנו מתכננים – בסופו של דבר זו תהיה ממשלה שתצטרך לקבל פה החלטות, ואני מקווה שזה יצליח. 
<היו"ר אבישי ברוורמן:>
תודה. 

<פנינה תמנו-שטה:>
במשפט, אדוני המנכ"ל – תשים את כל הכסף?

<היו"ר אבישי ברוורמן:>
אני חושב שהוא אמר מספיק. 

<פנינה תמנו-שטה:>
לא. אני רוצה לדעת אם יש גיבוי מהמנכ"ל, אני רוצה לשמוע אותו. 
<רונן כהן:>
אמרתי לך, אני אומר את זה בצורה גלויה – אני קיבלתי אישית - - -
<פנינה תמנו-שטה:>
- - -
<רונן כהן:>
אני רק מקווה שאם תשאלי אותו, הוא לא יחזור בו, זה מה שחשוב לי. 

<היו"ר אבישי ברוורמן:>
תודה.

<פנינה תמנו-שטה:>
תודה.

<היו"ר אבישי ברוורמן:>
רבותי, אני רוצה לסכם. קודם כול, אני רוצה להגיד לכם שהוועדה תמשיך לעקוב עכשיו בצורה יסודית אחרי כל מה שקורה כאן. אני קודם כול מודה לפקידי ציבור ואני מודה לבן, שלמה בן אליהו, שעושה מלאכתו נאמנה. לפעמים כועסים עליו – אני מנסה, אני גדול ממנו בשנה אולי אז אני רוצה לחנך אותו שטיפה ישלוט, אבל הוא עושה עבודה מהלב, באפקטיביות. 
אני מודה לכל הפעילים – יושב פה מוטי ויושבים פה אחרים, עידן ואחרים שעובדים, נציגי עמידר – אבל, אחרי שאמרתי את כל הדברים האלה, לצערי, כמה שהרבה אנשים עושים עבודה טובה, בלי אותן עמותות ובלי אותם אנשים, רן מלמד ואחרים, הלחץ של הציבור, הדברים לא היו קורים. 

אבל עדיין, אני חוזר לנקודה הראשונה שהעלה כבוד השר אורי אריאל, שאמרתי, שר מאוד אפקטיבי. בעיית ההיצע לא נפתרת, אני יוצא מכאן מאוד מאוד פסימי מכיוון שההבטחות שב-2016 יבוא המשיח, זה אחרי הבחירות, ואחרי הבחירות זה כמו "אחרי החגים".
תמשיכו במלאכה, אנחנו בצרה. אנחנו צריכים לחתוך את הדברים, לבטל את מס ערך מוסף אפס, להגדיל את ההיצע, ולעבוד ביתר אפקטיביות – כמו שאמרתי, כמו ביהודה ושומרון.
תודה רבה ויישר כוח. הישיבה נעולה. 
<הישיבה ננעלה בשעה 11:15.>
